ओशो गंगा/ Osho Ganga: ताओ उनिषाद--प्रवचन--085\nजीवन परमात्म-ऊर्जा का खेल है—(प्रवचन—पचासीवां)\n1--आलस्य, अयोग्यता और अक्रियता का आध्यात्मिक महत्व क्या है?\n2--आस्तिक, नास्तिक और अज्ञेयवादी में फर्क क्या है?\n3--क्या स्वभाव में प्रतिक्रमण लंबी प्रक्रिया है?\n4--क्या निष्क्रिय व सक्रिय ध्यान के लाभ समान हैं?\n5--लंबे अतीत के बोझ से कैसे छूटा जाए?\nप्रथम दिन की चर्चा में आपने समझाया कि अयोग्यता ताओ चिंतना का कीमती शब्द है, तथा उसका बहुत आध्यात्मिक मूल्य है। इस संदर्भ में ऐसा लगता है कि तामसी व आलसी लोग तो अयोग्यता के गुण से संपन्न होते ही हैं, लेकिन फिर भी उनका आध्यात्मिक विकास होता दिखाई नहीं पड़ता। इस विषय में आपकी क्या दृष्टि है?\nलाओत्से जिसे अयोग्यता कहता है वह गहनतम योग्यता का नाम है। वह आलस्य नहीं है, विश्राम की परम दशा है। वह तमस भी नहीं है, ऊर्जा की अत्यंत प्रज्वलित स्थिति है।\nफर्क को ठीक से समझ लें। भ्रांति स्वाभाविक है, क्योंकि जो व्यक्ति भी निष्क्रिय बैठा है, हमें लगेगा, आलसी है। सभी निष्क्रिय बैठे हुए व्यक्ति आलसी नहीं होते। जिसे हम आलसी कहते हैं, खाली तो वह भी नहीं बैठता; मन का काम जारी रहता है। शायद आलसी आदमी शरीर से कुछ न करता हो, मन से तो पूरी तरह करता है। और जहां शरीर की गति वाले लोग दौड़ रहे हैं वहां वह भी अपनी कामना और वासना से दौड़ता है। उसके मन के संबंध में कोई फर्क नहीं है। हमें आलसी दिखाई पड़ता है, क्योंकि हमारे जैसा नहीं दौड़ रहा है। दौड़ तो वह भी रहा है।\nअगर आलस्य परम हो जाए, जिसको लाओत्से कह रहा है निष्क्रियता, तो आलस्य ही योग्यता हो जाएगी। लेकिन निष्क्रियता चाहिए पूर्ण। शरीर ही न रुका हो, मन भी रुक गया हो, कोई भी क्रिया न रह जाए। तो आध्यात्मिक विकास दूर नहीं है। आलस्य शब्द को सुनते ही हमारे मन में निंदा उठ आती है। क्योंकि हम सब जीते हैं प्रयोजन से, क्रिया से, कर्म से, फल से। हमने आलसी को बुरी तरह निंदित किया है। हमसे विपरीत है आलसी। इसलिए यह तो हम सोच ही नहीं सकते कि ऐसी भी कोई स्थिति हो सकती है आलस्य की जो अध्यात्म बन जाए। परम आलस्य की स्थिति अध्यात्म बन जाएगी--शरीर ही न रुके, मन भी रुक जाए।\nजिसे हम आलस्य कहते हैं, वह क्रिया करने की वासना से मुक्ति नहीं है। क्रिया की वासना तो पूरी मौजूद है, लेकिन उस वासना के साथ शरीर को दौड़ाने की क्षमता नहीं है। हमारा जो आलस्य है, वह नपुंसक को अगर हम ब्रह्मचारी कहें, वैसा आलस्य है। नपुंसक भी ब्रह्मचारी है; इसलिए नहीं कि वासना की कोई कमी है, बल्कि इसलिए कि शरीर साथ नहीं देता। लाओत्से उसे कह रहा है अयोग्य, निष्क्रिय, परम विश्राम में डूबा व्यक्ति, जिसके पास ऊर्जा तो बहुत है, आपसे ज्यादा है, क्योंकि आप तो खर्च कर रहे हैं, वह खर्च भी नहीं कर रहा है, जिसका शरीर आपसे ज्यादा गतिमान हो सकता है, क्योंकि सारी ऊर्जा उसके भीतर छिपी है, लेकिन उस ऊर्जा के रहते हुए भी मन में दौड़ की कोई वासना नहीं है। इसलिए शरीर भी रुक गया है, मन भी रुक गया है। शरीर और मन की इस ठहरी हुई अवस्था का नाम ध्यान है।\nध्यान करने वाले लोग काम करने वाले लोगों को आलसी ही दिखाई पड़ते हैं।\nमहर्षि रमण अरुणाचल पर बैठे रहे वर्षों। एक पश्चिमी विचारक, लेंजा देलवास्तो, एक इटालियन जो गांधी का भक्त था, वह रमण के आश्रम गया। भारत आया गुरु की तलाश में। तो लेंजा देलवास्तो ने अपने संस्मरणों में लिखा है कि रमण को देख कर मुझे लगा कि यह तो निपट आलस्य है। गांधी के भक्त को लगेगा ही, क्योंकि गांधी का तो सारा जोर कर्म पर है, सेवा पर है, कुछ करने पर है। लेंजा देलवास्तो ने लिखा है कि होगा यह अध्यात्म, लेकिन हमारे लिए नहीं। और हमें इसमें कुछ सार नहीं मालूम पड़ता कि कोई आदमी खाली बैठा है। और खाली बैठने से क्या होगा? संसार में इतने कष्ट हैं, इतनी पीड़ाएं हैं; इन्हें दूर करो! लोग भूखे हैं, दीन हैं, दुखी हैं; इनकी सेवा करो! कुछ करो! उससे तो परमात्मा मिल सकता है। यह वृक्ष के नीचे खाली बैठा हुआ आदमी क्या पा लेगा? लेंजा देलवास्तो अरुणाचल से सीधा वर्धा गया। और उसने अपनी डायरी में लिखा है कि वर्धा पहुंच कर लगा कि यह कोई सार्थक बात है। कुछ करो! करने से ही कुछ मिल सकता है।\nगांधी और रमण ठीक विपरीत हैं। गांधी पूरे वक्त काम में लगे हैं। एक इंच भर भी ऊर्जा बिना काम के छूट जाए तो गांधी के मन में अपराध का भाव अनुभव होता है। स्नान कर रहे हैं बाथरूम में तो भी बाहर से खड़े होकर कोई अखबार पढ़ कर सुना रहा है, ताकि उस समय का उपयोग हो जाए। मालिश हो रही है तो वे चिट्ठियों के जवाब लिखवा रहे हैं, ताकि उस समय का उपयोग हो जाए। सोते भी हैं तो मजबूरी में; उतना समय व्यर्थ जा रहा है। प्रत्येक चीज का मूल्य क्रिया के आधार पर है।\nउधर ठीक विपरीत बैठे रमण हैं। रमण ठीक ताओवादी हैं। लाओत्से रमण को देख कर प्रसन्न होता। वे खाली बैठे हैं, वे कुछ करते नहीं। उनका होना ही--विशुद्ध होना ही--बिना किसी क्रिया के होना ही एक महान घटना है। और उनके पास जो व्यक्ति कुछ करने का भाव लेकर जाएगा वह खाली हाथ लौटेगा। क्योंकि वह उनसे जुड़ ही नहीं पाएगा। उनसे तो संबंध उसी का बन सकता है जो उनके पास खाली बैठने को राजी हो, परम आलस्य में डूबने को राजी हो। शरीर ही नहीं, मन को भी शांत कर देने को राजी हो। तो जल्दी ही रमण से उसके संबंध बन जाएंगे। और तब उसे आविर्भाव होगा, तब उसे प्रतीत होगा कि यह जो शांत चेतना बैठी है, यह कितनी बड़ी महा घटना है।\nकर्म क्षुद्र है, चाहे कितना ही बड़ा हो; कर्मशून्य हो जाना महान घटना है। पर देखने के लिए कर्मशून्य आंखें चाहिए; पहचानने के लिए कर्मशून्य हृदय चाहिए। रमण या लाओत्से जैसे व्यक्ति हमसे अपरिचित रह जाते हैं; हम उन्हें पहचान नहीं पाते। क्योंकि वे कुछ दूसरी ही कीमिया बता रहे हैं, जीवन के रहस्य की कुंजी कुछ दूसरी ही, कुछ बिलकुल और आयाम से। क्या कारण है निष्क्रियता के लिए इतना जोर देने का?\nपहली बात, जब भी आप सक्रिय होते हैं तब आप अपने से बाहर चले जाते हैं। क्रिया बाहर ले जाने वाला द्वार है। क्योंकि क्रिया का मतलब है दूसरे से संबंधित होना। क्रिया का मतलब है किसी वस्तु से, किसी व्यक्ति से संबंधित होना। कुछ करने का मतलब है, आप अकेले न रहे, कुछ और जुड़ गया। अक्रिया का अर्थ है, आप अकेले हैं। न कोई व्यक्ति, न कोई वस्तु, न कोई घटना, आप किसी चीज से जुड़े हुए नहीं हैं। अक्रिया में ही आत्म-भाव का उदय होगा। क्रिया में तो दूसरे पर ध्यान रखना होता है। क्रिया दूसरे से संबंध है। इसलिए क्रिया के माध्यम से कोई कभी आत्म-ज्ञान को उपलब्ध नहीं होता। इसका यह मतलब नहीं है कि आत्म-ज्ञानी क्रिया नहीं करेगा। आत्म-ज्ञानी से क्रिया हो सकती है, लेकिन क्रिया करने से कोई आत्म-ज्ञान को उपलब्ध नहीं होता।\nदूसरी बात ध्यान रखनी जरूरी है, जब भी हम क्रिया में संलग्न होते हैं, तो हम कितना ही कहें कि हमें फल की कोई आकांक्षा नहीं है, लेकिन फल की आकांक्षा न हो तो हम क्रिया में संलग्न होते ही नहीं। वही अर्जुन की कठिनाई है कृष्ण के साथ। अर्जुन की कठिनाई हर मनुष्य की कठिनाई है। कृष्ण कहते हैं, तू क्रिया कर, और फल की आकांक्षा मत कर। अर्जुन को साफ लगता है कि दो बातें सहज हैं। या तो मैं कुछ भी न करूं तो फल का कोई सवाल नहीं; और यदि मैं कुछ करूंगा तो बिना फल के कैसे करूंगा! फल की आकांक्षा होगी, तभी कुछ करूंगा।\nगीता समझी बहुत गई, पढ़ी बहुत गई; लेकिन भारत के जीवन में कहीं भी उतर नहीं सकी। क्योंकि बड़ी ही जटिल बात है: फल की आकांक्षा मत करो और कर्म करो। यह तब हो सकता है जब कोई आत्म-ज्ञान को उपलब्ध हो गया हो। तब कर्म होगा और फल की आकांक्षा न होगी। लेकिन तब कर्म एक खेल की भांति होगा, एक अभिनय की भांति होगा। उसमें कोई प्रयोजन ही नहीं है; वह निष्प्रयोजन है।\nजैसे ही कोई व्यक्ति कर्म में उतरता है, वासना के कारण उतरता है। और लाओत्से कहता है, जब हम वासना में भटक जाते हैं तो स्वयं से दूर निकल जाते हैं। सारे कर्म को छोड़ दो तो हम अपने में ठहर ही जाएंगे, कोई उपाय न रहा बाहर जाने का, सब द्वार बंद हो गए। और एक बार यह भीतर के ठहरने की घटना घट जाए...।\nफिर दो तरह के व्यक्ति हैं जगत में, दो तरह के टाइप हैं, जिनको जुंग ने एक्सट्रोवर्ट और इंट्रोवर्ट कहा है। एक बहिर्मुखी लोग हैं, एक अंतर्मुखी लोग हैं। ये दो मूल प्रकार हैं। तो अगर कोई व्यक्ति आत्म-भाव में ठहर जाए और बहिर्मुखी हो तो उसके जीवन में कर्म जारी रहेगा, लेकिन फल की आकांक्षा नहीं रहेगी। अगर अंतर्मुखी हो तो उसके जीवन में फल की आकांक्षा भी छूट जाएगी और कर्म भी छूट जाएगा।\nकृष्ण, महावीर या बुद्ध ज्ञान के बाद भी किसी न किसी भांति कर्म में लीन रहे। कृष्ण तो विराट कर्म में लीन रहे; महावीर-बुद्ध छोटे, थोड़े कर्म में लीन रहे--अल्प। लेकिन लाओत्से या रमण बिलकुल कर्मशून्य होकर रहे। इनके व्यक्तित्व का जो ढांचा है, परिपूर्ण अंतर्मुखी है। तो जब इनका आत्म-ज्ञान, जब इनकी अंतस-चेतना जागेगी तो ये एक शांत झील हो जाएंगे। इनसे किसी को लाभ भी लेना हो तो उसको ही इनके पास आना होगा। कोई इनके पास न आए तो ये निमंत्रण देने भी न जाएंगे।\nबुद्ध और महावीर चल कर, यात्रा करके भी पहुंचेंगे। उन्हें जो मिला है, उसे वे बांटना चाहते हैं। उनके व्यक्तित्व में बाहर की तरफ बहने का ढांचा है। बुद्ध और महावीर नदी की तरह हैं, जो बहती है। रमण और लाओत्से झील की भांति हैं, जो ठहर गई है। जल एक ही है। नदी शायद आपके गांव के पास से भी बहे, कि आप स्नान कर लें, कि आप प्यास को बुझा लें। लेकिन झील अपने पर्वत पर ही ठहरी रहेगी। आपको ही यात्रा करके झील तक जाना होगा। झील निमंत्रण भी न देगी।\nये दो तरह के व्यक्ति हैं। और ये दो तरह के व्यक्ति अज्ञान में भी दो तरह के होते हैं, ज्ञान में भी दो तरह के होते हैं। अगर अज्ञानी व्यक्ति अंतर्मुखी हो तो आलसी हो जाता है। इसे ठीक से समझ लें। और अगर ज्ञानी व्यक्ति अंतर्मुखी हो तो निष्क्रिय हो जाता है। अगर बहिर्मुखी व्यक्ति अज्ञानी हो तो उपद्रवी हो जाता है; उसका कर्म उपद्रव हो जाता है। वह कुछ न कुछ करेगा; वह बिना किए नहीं रह सकता। करने से हानि हो तो चिंता नहीं, लेकिन करेगा।\nयह सारा मनुष्य-जाति का इतिहास इसी तरह के बहिर्मुखी अज्ञानियों के कारण है। वे कुछ न कुछ कर रहे हैं; वे बिना किए नहीं रुक सकते। करना उनकी बीमारी है। तो राजनीतिज्ञ हैं, समाज-सुधारक हैं, क्रांतिकारी हैं; सब उपद्रवियों की जमात है। ये बहिर्मुखी अज्ञानी हैं। इन्हें कुछ पता नहीं है; ये क्या करने जा रहे हैं, उसका इन्हें कोई बोध नहीं है। क्या परिणाम होगा, उसका इन्हें प्रयोजन नहीं। ये बिना किए नहीं रह सकते; ये कुछ करेंगे। इनके करने का दुष्परिणाम होता है; युद्ध होते हैं, क्रांतियां होती हैं। बड़ा उलट-फेर इनके द्वारा होता है। और आदमी रोज दुख के गर्त में गिरता जाता है।\nबहिर्मुखी ज्ञानी हो जाए तो उससे कर्म बहेगा; जैसे कृष्ण से बहता है, बुद्ध से बहता है, महावीर से बहता है। वह कर्म कल्याण के लिए होगा। वह बहुजन हिताय, बहुजन सुखाय होगा। लेकिन यह भेद कायम रहता है।\nयह भेद आत्मा का भेद नहीं है, यह भेद आत्मा के आस-पास जो मन का संस्थान है, उसका भेद है। जन्मों-जन्मों में व्यक्ति अंतर्मुखता या बहिर्मुखता अर्जित करता है। हम उसे लेकर पैदा होते हैं। जब बच्चा पैदा होता है तब भी अंतर्मुखी या बहिर्मुखी होने का भेद होता है उसमें। अगर छोटा बच्चा--मनसविद कहते हैं, खासकर जीन पिआगे, जिसने बच्चों का पूरे जीवन अध्ययन किया है--कि पहले दिन का बच्चा भी व्यक्तित्व से भेद जाहिर करता है। अगर अंतर्मुखी बच्चा है तो वह ज्यादातर आंख बंद किए सोया रहेगा; हिलेगा-डुलेगा भी नहीं। भूख-प्यास जब उसे लगेगी तभी वह आंख खोलेगा, थोड़ा शोरगुल करेगा। बहिर्मुखी बच्चा पहले दिन से ही चारों तरफ देखना शुरू कर देगा; हाथ-पैर फैलाने की कोशिश करेगा, चीजों को पकड़ने की कोशिश करेगा। जीन पिआगे तो कहता है कि मां के गर्भ में भी अंतर्मुखी और बहिर्मुखी व्यक्तित्व का फर्क हो जाता है। वह जो बहिर्मुखी बच्चा है, वहां भी लातें मारना शुरू कर देता है। मां के गर्भ में भी उपद्रव शुरू कर देता है; वह वहां भी क्रांतिकारी है। वह जो अंतर्मुखी बच्चा है वह मां के गर्भ में भी चुपचाप पड़ा रहता है; जैसे है या नहीं, कोई फर्क नहीं। ये हमारे व्यक्तित्व के ढांचे हैं।\nआलस्य, अंतर्मुखता है अज्ञानी की। निष्क्रियता, अकर्म, अंतर्मुखता है ज्ञानी की। कर्म, उपद्रव से भरा हुआ कर्म, बहिर्मुखता है अज्ञानी की। सेवा, दूसरे के कल्याण के लिए कर्म में प्रवृत्त होना, बहिर्मुखता है ज्ञानी की। पर ध्यान रहे, चाहे कर्म हो, चाहे अकर्म, दोनों की प्राथमिक शर्त स्वयं में ठहर जाना है। उसके बाद ही शुभ होगा। उसके पहले आप खाली बैठें तो, और कर्म करें तो, दोनों हालत में अशुभ होगा।\nफिर भी ध्यान रहे, आलसी लोगों के ऊपर अशुभ का ज्यादा जिम्मा नहीं है। आलसी लोगों ने कुछ बुरा नहीं किया है। यह बहुत हैरानी की बात है कि आलसी की हम निंदा करते हैं, बिना यह जाने कि इतिहास में कोई बड़ी कालिख आलसी लोगों के ऊपर नहीं है। हिटलर, नेपोलियन, मुसोलिनी, तैमूर, नादिर, इनके सामने आप पांच तो आलसी आदमी गिना दें जिन्होंने नुकसान किया हो। आलसी आदमियों का नाम इतिहास में ही नहीं मिलेगा, क्योंकि उन्होंने कोई उपद्रव ही नहीं किया। इतिहास सिर्फ उपद्रवियों को गिनता है। आलसी लोगों ने कभी बुरा नहीं किया, क्योंकि बुरा करने के लिए भी करना तो पड़ेगा। वे करते ही नहीं। निश्चित ही, उन्होंने भला भी नहीं किया। क्योंकि करने में उनका रस नहीं है।\nअगर सिर्फ जीवन का अंतिम हिसाब खयाल में रखा जाए तो आलसी ही चुनने योग्य हैं। उन्होंने भला नहीं किया; उन्होंने बुरा भी नहीं किया। और जो कर्मठ हैं, उन्होंने कुछ भला नहीं किया, बुरा बहुत किया। आलसी आदमी अगर कुछ बुरा भी करे तो वह भी निष्क्रिय बुराई होती है। जैसे घर में आग लगी हो किसी के, तो वह बैठा देखता रहेगा। आग लगाने वह जाने वाला नहीं है; वह बुझाने भी जाने वाला नहीं है। आप अगर उसको दोष भी दे सकते हैं तो इतना ही कि तुम बैठे देखते रहे, तुमने आग क्यों नहीं बुझाई? अगर कोई लुट रहा हो तो वह बचाएगा नहीं; अगर किसी स्त्री की इज्जत लूटी जा रही है तो भी वह आंख बंद किए बैठा रहेगा। अगर उसके ऊपर कोई बुरा कृत्य भी है तो वह बुरा कृत्य सिर्फ निष्क्रिय होने का है, कि वह दूर खड़ा रहता है, वह उपद्रव में नहीं उलझता। लेकिन विधायक रूप से बुराई आलसी आदमी ने कभी की नहीं है।\nफिर भी हमारे मन में उसकी निंदा है, क्योंकि हमारी पूरी शिक्षा महत्वाकांक्षा की है। हर बच्चे के मन में हम भाव डाल रहे हैं--कुछ करो, क्योंकि करने से कहीं पहुंचोगे। पश्चिम में अब विचार शुरू हुआ है और आने वाली सदी में कुछ आश्चर्य न होगा कि अब तक के इतिहास का पूरा मूल्यांकन हमें बदलना पड़े। और इसलिए मैं कहता हूं, लाओत्से का बड़ा भविष्य है; अज्ञानियों के लिए भी लाओत्से का बड़ा भविष्य है। क्योंकि पश्चिम के विचारक निरंतर चिंतन कर रहे हैं, इधर सैकड़ों पुस्तकें इस संबंध में प्रकाशित हुई हैं कि आदमी के काम करने की जो क्षमता है वह तो धीरे-धीरे यंत्रों के हाथ में जा रही है। इस सदी के पूरे होते-होते सारे स्वचालित यंत्र मनुष्य का सारा कर्म कर लेंगे। तो हमने अब तक आदमी को जो कर्म करने की शिक्षा दी है उसे हमें बदलना पड़ेगा। क्योंकि आदमी को हम काम दे न पाएंगे। अब तक हमने सबको समझाया था कि काम करने वाला श्रेष्ठ है; आलसी बुरा है। सिखाया था इसलिए कि संसार में काम की बड़ी जरूरत थी। अब काम यंत्र कर लेगा।\nमार्शल मैकलोहान ने कहा है--इस सदी के बड़े विचारकों में एक--कि इस सदी के पूरे होते-होते हमें हर स्कूल में सिखाना पड़ेगा कि आलस्य महाधर्म है। क्योंकि वे ही लोग शांत बैठ सकेंगे जो आलसी हो सकते हैं, अन्यथा वे काम मांगेंगे। और काम हमारे पास नहीं होगा। काम यंत्र करेंगे। और आदमी से बेहतर काम कर रहे हैं; इसलिए आदमी काम्पिटीशन में अब यंत्रों से टिक नहीं सकता।\nतो या तो हमें आदमी को फिजूल काम देने पड़ेंगे। जैसी पुरानी कहानियां हैं कि किसी आदमी ने एक प्रेत को जगा लिया, कि एक जिन्न को जगा लिया। और उस जिन्न ने जगते वक्त कहा कि शर्त मेरी एक ही है: सेवा तुम्हारी करूंगा, लेकिन काम मुझे हर पल चाहिए। जिसने जगाया था वह बहुत प्रसन्न हुआ, क्योंकि यह तो बड़ी खुशी की बात है, ऐसा सेवक मिल जाए जिसे हर पल काम चाहिए। पर उसे पता नहीं था कि यह खतरनाक है। घड़ी, दो घड़ी में उसके सारे काम चुक गए। क्योंकि वह प्रेत से कह भी न पाए, कि वह काम करके हाजिर। वह कहे कि काम?\nसांझ होते-होते वह आदमी घबड़ा गया, क्योंकि काम सब चुक गए और वह आदमी सिर पर खड़ा है कि काम? क्योंकि अगर काम न हो तो उस प्रेत ने कहा था कि मैं तुम्हारी गर्दन दबा दूंगा। तो वह भागा हुआ एक फकीर के पास गया। उसने कहा, मैं बड़ी मुश्किल में पड़ गया हूं, और आपसे ही पूछ सकता हूं कि अब क्या करूं! क्योंकि यह प्रेत मेरे प्राण ले लेगा। उस फकीर ने कहा, तुम एक काम करो। एक सीढ़ी लगा दो अपने मकान पर और उससे कहो कि तू इससे ऊपर तक जा और ऊपर से फिर नीचे तक आ, फिर नीचे से ऊपर तक जा। जब भी कोई काम न हो तो सीढ़ी बता दिए, ताकि वह ऊपर-नीचे होता रहे।\nकरीब-करीब, वैज्ञानिक कह रहे हैं कि आदमी को ऐसी मुसीबत आ जाने वाली है, जब हमें उसे काम देना पड़े सीढ़ी पर चढ़ने जैसा। क्योंकि काम हमारे पास बचेगा नहीं। तब शायद लाओत्से पहली दफा समझ में आने जैसी बात होगी। परम आलस्य भी परम गुण हो जाए।\nआज भी लोग छुट्टी की राह देखते हैं कि छुट्टी का दिन आ रहा है। लेकिन छुट्टी के दिन लोग परेशान होते हैं, क्योंकि क्या करें? करने का अभ्यास इतना भारी है। खाली बैठने का कोई अभ्यास नहीं है। तो छुट्टी के दिन भी लोग काफी करते हैं। अमरीका के आंकड़े ये हैं कि छुट्टी के दिन लोग जितना थकते हैं उतना काम के दिन नहीं थकते। भागते हैं समुद्र की तरफ, पहाड़ की तरफ, ड्राइव करते हैं सैकड़ों मील। सोमवार को अमरीका के सभी दफ्तरों में लोग थके हुए होते हैं। होना नहीं चाहिए। छुट्टी के दिन विश्राम होना था। छुट्टी के दिन सर्वाधिक एक्सीडेंट होते हैं, सर्वाधिक लोग मरते हैं। आत्महत्याएं होती हैं, और हत्याएं होती हैं। छुट्टी का दिन खतरनाक है; एक दिन है सप्ताह में। जिस दिन पूरा सप्ताह छुट्टी हो और जिस दिन पूरे वर्ष और पूरे जीवन काम यंत्र कर देते हों, और आप खाली हो जाएं, तब आपको पता चलेगा कि तीन-चार-पांच हजार वर्षों में हमने जो सिखाया है कि कर्म करो, कर्म भगवान है, खाली बैठना हराम है, यह जो हमने सिखाया है, यह हमारी छाती पर बैठ जाएगा, यह हमारी गर्दन दबाएगा।\nयह पूरी शिक्षा हमें बदलनी पड़ेगी। लोगों को हमने सिखाया, काम करो, क्योंकि जिंदगी के लिए जरूरत थी। भोजन नहीं था, कपड़ा नहीं था। वह हालत बदल जाएगी। आलस्य इतना बुरा नहीं रह जाने वाला आने वाली सदी में, जितना पीछे था।\nऔर जब लाओत्से कह रहा है परम अयोग्यता की बात तो ऊपरी आलस्य की ही बात नहीं कह रहा है, भीतरी आलस्य की भी कह रहा है। कुछ करने का भाव ही न उठता हो, कहीं जाने की आकांक्षा न पैदा होती हो; अगर इसी क्षण मर जाऊं तो भी ऐसा न लगे कि कुछ अधूरा रह गया है; इस स्थिति को वह कह रहा है परम निष्क्रियता। और जो इस परम निष्क्रियता में प्रवेश कर जाता है, वह जीवन के गहनतम रहस्य को उपलब्ध कर लिया। वह उस मंदिर में प्रवेश कर गया जिसे हम परमात्मा कहते हैं।\nऔर पूछा है कि आलसी लोग अयोग्यता के गुण से संपन्न होते हैं, लेकिन फिर भी उनका आध्यात्मिक विकास होता दिखाई नहीं देता।\nबुद्ध क्या कर रहे हैं बोधिवृक्ष के नीचे बैठ कर? परम आलस्य में पड़े हैं। कुछ नहीं कर रहे; करना छोड़ दिया है। संन्यासियों ने क्या किया है सदियों-सदियों में? करना छोड़ दिया है। संन्यास का मतलब ही है, सब छोड़ दिया वह जो करने का, उपद्रव का जगत था; खाली बैठ गए हैं। लेकिन पूरब समझता था, और पूरब ने अपने आलसियों को भी बड़ा आदर दिया है।\nआपको खयाल न हो, हमारे पास जो शब्द है बुद्धू, वह बुद्ध से ही आया है। घर में कोई खाली बैठा हो तो हम उससे कहते हैं, क्या बुद्धू की तरह बैठे हुए हो? वह वही पुराना स्मरण है उसमें कि हम जानते हैं कि बुद्ध एक दिन बोधिवृक्ष के नीचे खाली बैठे रहे हैं वर्षों तक। अब भी हम कहते हैं, क्या बुद्धू की तरह बैठे हो! उठो, कुछ करो। हमें भूल गया है कि यह शब्द बुद्ध से आया है। लेकिन इस शब्द के पीछे छिपा हुआ भाव बताता है कि हमें बुद्ध को देख कर भी हमारे मन में यही उठा होगा। हमने आदर दिया, क्योंकि महिमा प्रकट हुई। हमने आदर दिया, क्योंकि ज्योति प्रकट हुई। लेकिन हम जानते थे, यह आदमी खाली बैठा है; यह कुछ कर नहीं रहा है। करने की भाषा में बुद्ध ने क्या किया है? महावीर बारह वर्ष अपने वन की साधना में क्या कर रहे हैं? खाली खड़े हैं। खाली बैठे हैं। खाली करने की ही बस कोशिश है कि कुछ न रह जाए, एक शून्यता रह जाए।\nलेकिन हम होशियार हैं। हम इन खाली शून्यता में बैठे लोगों पर भी ऐसे शब्द चिपकाते हैं कि उनसे कर्म का भाव होता है। हम कहते हैं, महावीर साधना कर रहे हैं। यह हमारी कुशलता है और हमारी भाषा है कि हम कहते हैं, महावीर साधना कर रहे हैं। बुद्ध खाली बैठे हैं; हम कहते हैं, बुद्ध ध्यान कर रहे हैं। ध्यान कर रहे हैं कहने से लगता है कुछ कर रहे हैं। और बुद्ध जिंदगी भर समझाते रहे हैं कि जब तक तुम करोगे तब तक ध्यान नहीं होगा; ध्यान किया नहीं जा सकता। जब तुम कुछ भी नहीं करते हो तो जो अवस्था शेष रह जाती है उस शेष अवस्था का नाम ध्यान है। लेकिन हमारी भी तकलीफ है। हमारे पास शब्द ही सब कर्म से जुड़े हुए हैं। और जब हम शब्द बदल देते हैं तो पूरा भाव बदल जाता है। जब हम कहते हैं, महावीर जंगल में साधना कर रहे हैं तो हमारे मन में ऐसा खयाल उठता है, कोई बहुत बड़ा काम हो रहा है। महावीर कुछ भी नहीं कर रहे हैं; काम को छोड़ रहे हैं।\nशब्द बड़े धोखे के हैं। उन्नीस सौ बावन में संसद में एक सवाल था। हिमालय में नील गाय पाई जाती है। वह बहुत उपद्रव कर रही थी। उसकी संख्या बढ़ गई थी; खेतों को नुकसान पहुंचा रही थी। लेकिन उसको गोली नहीं मारी जा सकती, क्योंकि उसमें गाय जुड़ा है। नील गाय शब्द के कारण उसको गोली नहीं मारी जा सकती, जहर नहीं दिया जा सकता; और वह खेतों को नुकसान कर रही है। तो आप जान कर हैरान होंगे कि संसद ने एक निर्णय लिया कि उसका नाम बदल दिया जाए, उसको ब्लू काऊ की जगह ब्लू हार्स--उसका नाम नील घोड़ा कर दिया। और इसके बाद गोली मार दी, और कोई उपद्रव नहीं हुआ हिंदुस्तान में।\nनील घोड़े को कोई मारे, क्या मतलब किसी को? नील गाय को मारते तो जनसंघ...। कुछ, वही का वही पशु है, लेकिन नाम! आप भी पढ़ लेंगे अखबार में कि नील घोड़े बढ़ गए, उनको मार दिया; किसी को मतलब नहीं है। लेकिन नील गाय! तो आपको भी अखर जाता कि यह तो भारत के धर्म पर चोट हो गई। अमरीका और यूरोप में भी उस पर हंसी उड़ाई गई जब नाम उसका बदल दिया। और नाम बदलने से हल हो गया मामला।\nजीवन के बहुत अंगों में हम यही कर रहे हैं। आप पूछते हैं, आलसी लोगों को कब अध्यात्म हुआ? मैं आपसे पूछता हूं, आलसियों के सिवाय कब किसको अध्यात्म हुआ? आप भाषा थोड़ी बदल लें तो आपको खयाल में आ जाएगा। साधना की जगह आप शून्यता रख लें और ध्यान की जगह निष्क्रियता रख लें तो आपको खयाल में आ जाएगा कि ये सब परम आलसी हैं। और जब तक आप सीधा-सीधा नहीं समझेंगे और अपने शब्दों में भटकते रहेंगे तब तक कोई समझ पैदा नहीं हो सकती जो उपयोगी हो सके।\nलेकिन अगर बौद्धों से भी कहो कि बुद्ध परम आलसी हैं तो वे भी नाराज हो जाते हैं। एक बौद्ध भिक्षु मुझे मिलने आए। तो उनको मैंने कहा कि साधना और तपश्चर्या, इन शब्दों का उपयोग मत करें, क्योंकि इससे वह जो कर्मठ आदमी है वह समझता है कि कुछ उसकी ही कोटि के लोग रहे होंगे। वह संसार में कर्म कर रहा है, ये लोग मोक्ष में कर्म कर रहे हैं; लेकिन कर्म कर रहे हैं। अच्छा हो कि कहें कि बुद्ध परम आलसी हैं, कुछ भी नहीं कर रहे हैं। और जब तक तुम भी कुछ न करने की हालत में न आ जाओगे तब तक सत्य से, जीवन के केंद्र से कोई संबंध स्थापित नहीं होगा। उस बौद्ध भिक्षु ने कहा, परम आलस्य? बुद्ध को आलसी कहना! इससे तो बौद्धों के मन को बड़ी ठेस पहुंचेगी। ठेस पहुंचेगी, क्योंकि हम कर्म का मूल्य मानते हैं, आलस्य का मूल्य नहीं मानते। आलस्य का भी मूल्य है। अगर कर्म का मूल्य जगत में है तो आलस्य का मूल्य उस दूसरे जगत में है। उसके नियम बिलकुल उलटे हैं।\nआपने कहा कि साधारणतया अपने को आस्तिक या नास्तिक कहना बेईमानी है, और ईमान है एगनास्टिक होना, अज्ञेयवादी होना, अप्रतिबद्ध होना। इस पर कुछ और प्रकाश...।\nजो भी मैं जानता हूं उसे मुझे स्पष्ट जानना चाहिए कि मैं जानता हूं। और जो मैं नहीं जानता उसे भी स्पष्ट जानना चाहिए कि मैं नहीं जानता हूं। ऐसी स्पष्टता अगर हो तो सत्य का खोजी ठीक मार्ग पर चल रहा है।\nलेकिन साधारणतः कोई स्पष्टता नहीं है। जिसका आपको कोई भी पता नहीं है, उसको भी आप सोचते हैं आप जानते हैं। आस्तिक सोचता है कि वह जानता है ईश्वर है; नास्तिक सोचता है कि वह जानता है कि ईश्वर नहीं है। लेकिन दोनों जानते हैं।\nकिसको पता है? इस आस्तिक को सच में पता है कि ईश्वर है? आस्तिक को देख कर लगता नहीं कि इसको ईश्वर के होने का पता चल गया है। क्योंकि ईश्वर के होने का तो पता ही तब चलता है जब आदमी करीब-करीब ईश्वर हो जाता है; उसके पहले तो पता नहीं चलता। हम वही जान सकते हैं जो हम हो गए हैं। ईश्वर को जानने का एक ही उपाय है कि ईश्वर हो जाएं। ईश्वर बिना हुए कैसे ईश्वर को जान पाएंगे?\nतो आस्तिक को पता तो नहीं है, क्योंकि वह कहता है कि मैं ईश्वर को खोज रहा हूं, ईश्वर को पाने की कोशिश कर रहा हूं, साध रहा हूं, तप कर रहा हूं, तीर्थ कर रहा हूं। अभी ईश्वर को उसने पाया नहीं, जाना नहीं; मानता है कि ईश्वर है। और इस मान्यता को सोचता है कि मेरा जानना है। यह बेईमानी है। उसका दावा झूठ है। और झूठ से कोई भी यात्रा सत्य तक नहीं हो सकती। झूठ से जहां शुरू होगा वहां अंत सत्य पर कैसे होगा? झूठ से और बड़े झूठ निकलेंगे।\nउसके विपरीत खड़ा हुआ नास्तिक है। वह कहता है, कोई ईश्वर नहीं है। लेकिन उसका भी दावा भिन्न नहीं है; वह भी कहता है, मैं जानता हूं। कैसे तुम जान सकते हो कि कोई ईश्वर नहीं है? क्या अस्तित्व के सारे कोने तुमने छान डाले और उसे नहीं पाया? विज्ञान भी नहीं कह सकता कि हमने अस्तित्व के सारे कोने छान डाले। बहुत कुछ जानने को शेष है। ईश्वर उस शेष में छिपा हो सकता है। जब तक एक इंच भी जानने को शेष है तब तक कोई भी ईमानदार आदमी ईश्वर के होने से इनकार नहीं कर सकता; वह यह नहीं कह सकता कि नहीं है। जब हम पूरा ही जान लें, जब जानने को कुछ भी न बचे, एक-एक रत्ती-रत्ती छान ली जाए, सब रहस्य मिट जाएं, तभी कोई कह सकता है कि ईश्वर नहीं है। उसके पहले कोई उपाय नहीं है। इसलिए नास्तिकता परम झूठ है।\nआस्तिकता झूठ है, क्योंकि आस्तिकता भी कह रही है, उस रहस्य को हमने जान लिया। और नास्तिक भी कह रहा है कि उसको हमने जान लिया, वह नहीं है। उनका फर्क हां और नहीं में है, लेकिन उनके दावे में कोई फर्क नहीं है। उनकी मूढ़ता दोनों की बराबर है। और वे दोनों समान बेईमान हैं।\nएगनास्टिक का अर्थ है--अज्ञेयवादी का, रहस्यवादी का--कि मुझे पता नहीं; हो भी सकता है ईश्वर, न भी हो। मुझे पता नहीं है। इसलिए मैं किसी भी मत में, किसी भी पक्ष में खड़ा नहीं हो सकता, जब तक कि मैं जान ही न लूं, जब तक कि मेरा अनुभव, मेरा ही अनुभव मुझे साफ न कर दे। किसी के और के भरोसे पर, किसी शास्त्र पर, किसी वेद, कुरान, बाइबिल पर, किसी बुद्ध-महावीर पर, किसी ने जाना है उसके आधार पर--उसके आधार पर आपके जानने का कोई मूल्य नहीं है। अज्ञेयवादी, एगनास्टिक का अर्थ है कि मुझे पता नहीं है, और जब तक मुझे पता नहीं है तब तक मैं रुकूंगा निर्णय लेने से।\nइसका यह अर्थ नहीं है कि मैं खोज बंद कर दूंगा। सच तो यह है कि जब तक आप निर्णय नहीं लेते तभी तक खोज कर सकते हैं। जब निर्णय ले लिया, खोज बंद हो गई। जब आपने कह दिया कि है! दरवाजा बंद हो गया। अब खोजना क्या है? जब आपने कह दिया, नहीं है! खोजने को कुछ बचा नहीं, दरवाजा बंद हो गया। सिर्फ रहस्यवादी का दरवाजा खुला है। वह यह कहता है कि मैं दरवाजा खुला रखूंगा, खोजता रहूंगा, जब तक कि अनुभव न बन जाए, जब तक कि मैं अपने से ही न जान लूं कि क्या है, तब तक मैं कोई घोषणा न करूंगा।\nयह अघोषित खोज, यह रहस्य में टटोलते हुए चलना, चूंकि बहुत दुस्साहस का काम है, इसलिए अधिक लोग इतनी ईमानदारी का कृत्य नहीं करते। यह बहुत दुस्साहस का काम है। क्योंकि इसका मतलब है कि मैं अंधेरे में खड़ा हूं। इसका मतलब है, मेरे पैर के नीचे जमीन है या नहीं, मुझे पता नहीं। इसका मतलब है कि जिस तरफ मैं जा रहा हूं वह मंजिल हो सकता है हो भी, और न भी हो। इसका यह मतलब है कि रास्ता हो सकता है सिर्फ वर्तुलाकार हो, कहीं न ले जाता हो, सिर्फ भटकाता हो। इसका मतलब यह है कि यह भी हो सकता है कि सत्य जैसी कोई भी चीज न हो। बड़ा साहस चाहिए। निर्णय से बचने के लिए, मत, पक्ष, पक्षपात से बचने के लिए बड़ा साहस चाहिए। क्योंकि सुरक्षा नहीं रहेगी फिर।\nआस्तिक भी सुरक्षित है; नास्तिक भी सुरक्षित है। उन दोनों के पास शास्त्र है, सिद्धांत है। वे दोनों अपने सिद्धांत के सहारे अकड़ कर खड़े हैं। एगनास्टिक डांवाडोल होगा, उसके पैर कंपेंगे; उसके पास कोई सहारा नहीं है, कोई आधार नहीं है, कोई आलंबन नहीं है। असुरक्षा है। गहन अंधकार है। और गहन अंधकार में वह जानता है कि मेरे पास अभी रोशनी नहीं है। और आंख बंद करके झूठी रोशनी मानने की उसकी तैयारी नहीं है।\nबड़ी साधना है, रहस्य को रहस्य की तरह स्वीकार करना। और ध्यान रहे, यही निष्ठावान व्यक्ति का लक्षण है कि उतने पर ही हां भरेगा जितना जानता है; उससे आगे न हां कहेगा, न न कहेगा। निर्णय को रोकेगा। मन तो कहेगा, निर्णय ले लो। क्योंकि निर्णय लेते ही झंझट मिट जाती है; खोज खत्म हुई; हम विश्राम कर सकते हैं। आश्वस्त हो गए। इसलिए मन तो कहता है, जल्दी निर्णय लो। जितने कमजोर मन होते हैं उतने जल्दी निर्णय ले लेते हैं। इसलिए दुनिया में इतने आस्तिक हैं। इन आस्तिकों को नास्तिक बनाने में जरा भी दिक्कत नहीं है।\nरूस में क्रांति हुई। बीस करोड़ लोग आस्तिक थे; बीस करोड़ लोग क्रांति के बाद नास्तिक हो गए। रूस इस जमीन पर गहरे से गहरे आस्तिक मुल्कों में एक था। रूस में जो ईसाइयत थी, आर्थोडाक्स, अत्यंत पुरानी, परंपरागत, और बड़ी धार्मिक। लेकिन बड़ा धर्म धोखे का सिद्ध हुआ। खुद कम्युनिस्ट भी हैरान हुए। उनको भी इतनी आशा नहीं थी कि इतने जल्दी बीस करोड़ का इतना बड़ा समाज, इतनी पुरानी परंपरा, इतना धर्म, इतने चर्च, और एकदम क्रांति के बाद इशारे से सब बदलाहट हो जाएगी और लोग नास्तिक हो जाएंगे। वे भी चौंके। वे सोचते थे, बड़ा संघर्ष होगा; सैकड़ों वर्ष लगेंगे, तब कहीं लोग आस्तिकता से नास्तिकता में लाए जा सकेंगे।\nवे गलती में थे। क्योंकि उन्हें आस्तिकता और नास्तिकता के बीच एक बुनियादी समानता है, उसका उन्हें पता नहीं था। वह है बेईमानी। आस्तिक थे लोग, क्योंकि आस्तिकता में सहारा था। अब नास्तिक हो गए लोग, क्योंकि नास्तिकता में सहारा है। कल आस्तिकों की सरकार थी; अब नास्तिकों की सरकार है। कल बंदूक आस्तिकों के हाथ में थी; अब नास्तिकों के हाथ में है। सुरक्षा जिस तरफ हो, लोग उसी तरफ हो जाते हैं। लोग सुरक्षा खोज रहे हैं, सत्य नहीं खोज रहे। इसलिए तो बीस करोड़ लोग एकदम से आस्तिक से नास्तिक हो गए।\nसत्तर-अस्सी करोड़ लोग हैं चीन में आज। बौद्धों की बड़ी पुरानी परंपरा है। लाओत्से की, कनफ्यूशियस की, तीनों की बड़ी पुरानी परंपरा है। दुनिया में पुरानी से पुरानी धार्मिक धारणा चीन में है। जिस लाओत्से की हम बात कर रहे हैं उसके बीज भी वहां हैं। लेकिन क्रांति हुई और सारा मुल्क--सारा मुल्क--लाओत्से को भूल गया, कनफ्यूशियस को भूल गया, बुद्ध को भूल गया। चेयरमैन माओत्से तुंग एकमात्र, एकमात्र सत्य के अधिकारी रह गए। जहां लोग ईश्वर का नाम लेते थे वहां लोग सिर्फ चेयरमैन माओत्से तुंग का नाम लेते हैं।\nयह कैसे हो जाता है? इतना बड़ा मुल्क, दुनिया का सबसे बड़ा मुल्क, सबसे बड़ी संख्या वाला मुल्क, अति प्राचीन परंपरा वाला मुल्क, अचानक सारी परंपरा छोड़ देता है। सवाल सिर्फ इतना है: सुरक्षा जहां है। कल चर्च, मंदिर में सुरक्षा थी, आज कम्युनिस्ट पार्टी के दफ्तर में सुरक्षा है। बुद्ध की मूर्तियां हटा दी गई हैं, माओत्से तुंग के चित्र लटका दिए गए हैं। छोटे-छोटे बच्चे, जैसा पुराने दिनों में कहते थे, परमात्मा रोटी देता है, ऐसा छोटे बच्चे चीन में कहते हैं, माओत्से तुंग रोटी देता है। ठीक ईश्वर की जगह माओत्से तुंग को बिठा दिया।\nइतनी जल्दी आदमी बदल जाता है, क्योंकि आदमी बेईमान है। उसे अपनी आत्मरक्षा से मतलब है। तो जिस चीज में उसे कवच मिलता है, वहीं छिप जाता है। इस दुनिया को आस्तिक-नास्तिक बनाने में कोई अड़चन नहीं है। एगनास्टिक को बदलना बहुत मुश्किल है। आस्तिक को नास्तिक बना सकते हैं, नास्तिक को आस्तिक; अज्ञेयवादी को बदलना बहुत मुश्किल है। क्योंकि वह कहता है कि जब तक मैं न जान लूं तब तक मैं कोई निर्णय न लूंगा। मैं अनिर्णीत रहूंगा। अनिर्णय का दुख झेलूंगा, पीड़ा झेलूंगा, लेकिन निर्णय न लूंगा, जल्दी निर्णय न लूंगा।\nइतनी हिम्मत के लोग ही अंततः सत्य को जानने में समर्थ हो पाते हैं।\nइसलिए मैंने कहा, एक ही ईमान है, वह है अपने भीतर साफ-साफ विभाजन कर लेना, क्या मैं जानता हूं और क्या मैं नहीं जानता हूं, और जो मैं नहीं जानता हूं, किसी भी कीमत पर उस संबंध में कोई मंतव्य स्वीकार न करना। तो खोज जारी रहेगी। आदमी के मन में गहरी पिपासा है सत्य की। लेकिन आप झूठे सत्य पकड़ लेते हैं, उधार सत्य पकड़ लेते हैं। उन उधार सत्यों के कारण यह खोज बंद हो जाती है। आपको लगी है प्यास और कोई आपको झूठा पानी दे देता है और आप पीकर सोचने लगते हैं प्यास बुझ गई। प्यास बुझती नहीं, तकलीफ जारी रहती है। लेकिन पानी की खोज बंद हो जाती है, क्योंकि जब भी खोज करने जाते हैं, खयाल आता है, पानी तो पी चुके, पानी तो हमारे पास है।\nहर आदमी के पास धर्म है, और किसी आदमी के पास धर्म नहीं है। और हर आदमी के पास परमात्मा है, और किसी आदमी के पास परमात्मा नहीं है। परमात्मा, धर्म, कुछ मिलता नहीं है उससे; आप वैसे के वैसे बने रहते हैं। प्यास जारी रहती है, दुख जारी रहता है; लेकिन खोज बंद हो जाती है। ये सब्स्टीटयूट हैं, ये परिपूरक हैं। और खतरनाक हैं।\nवास्तविक खोजी के लिए निर्णय लेने की जल्दी नहीं करनी चाहिए। रुकना चाहिए, अपने को सम्हालना चाहिए, और खोज जारी रखनी चाहिए। जिस दिन खोज उस जगह ले आए जहां प्रकट हो जाए जीवन का रहस्य, उस दिन निर्णय लें। लेकिन उस दिन आप अपने को आस्तिक-नास्तिक नहीं कहेंगे। उस दिन ये शब्द ओछे पड़ जाएंगे। उस दिन हां और न का कोई मतलब न रहेगा। उस दिन आप हंसेंगे सारे विवाद पर। उस दिन आप कहेंगे, हां कहने वाले उतने ही नासमझ हैं जितने न कहने वाले। उस दिन आप कहेंगे कि परमात्मा दोनों को समा लेता है, हां और न को; आस्तिकता-नास्तिकता दोनों ही उसमें लीन हो जाती हैं। उस दिन आप कहेंगे कि ये दोनों बातें भी अधूरी हैं, दोनों को इकट्ठा जोड़ दो तो ही परमात्मा पूरा हो पाएगा। क्योंकि परमात्मा इतना बड़ा है कि अपने सब विरोधाभासों को समा लेता है। उस दिन आप इस तरह की पार्टी-बंदी में नहीं हो सकते हैं। जिन्होंने भी जाना है वे समस्त विरोधों को आत्मसात कर लेते हैं।\nमुझे लगता है कि जीवन-यात्रा में मैं स्वभाव से बहुत दूर निकल आया हूं। तो क्या स्वभाव में वापस लौटने की, प्रतिक्रमण की यात्रा भी इतनी ही लंबी होगी? या उसमें कोई शार्टकट भी संभव है?\nशार्टकट तो बिलकुल संभव नहीं है। और दूसरी बात और खयाल से समझ लें, यात्रा इतनी लंबी नहीं होगी। यात्रा होगी ही नहीं। करीब-करीब हालत ऐसी है कि एक आदमी सूरज की तरफ पीठ करके खड़ा है और चलता जा रहा है। हजार मील चल चुका है। और हम उससे आज कहते हैं कि तू सूरज की तरफ हजार मील चल चुका पीठ करके, इसीलिए अंधेरे में भटक रहा है। और प्रकाश को खोजना चाहता है। तो वह आदमी कहेगा कि क्या सूरज की तरफ मुंह करने के लिए मुझे हजार मील फिर चलना पड़ेगा? उससे हम कहेंगे, नहीं, हजार मील नहीं चलना पड़ेगा। वह कहे कि क्या कोई शार्टकट हो सकता है कि दो-चार-पांच मील चलने से हो जाए? हम कहेंगे, दो-चार-पांच मील चलने की भी कोई जरूरत नहीं है; तू सिर्फ रुख बदल ले; तू सिर्फ पीठ सूरज की तरफ किए है, मुंह कर ले। क्योंकि सूरज कोई एक स्थान में बंधा हुआ नहीं है। और जब तू सूरज की तरफ पीठ करके जा रहा था तब भी सूरज तेरे पीछे साथ ही था।\nपरमात्मा अगर कहीं एक जगह बंधा होता, या स्वभाव कहीं कैद होता, हम उससे दूर निकल सकते थे। हम दूर नहीं निकल सकते हैं, हम सिर्फ पीठ कर सकते हैं। इसलिए कोई लाखों जन्मों तक स्वभाव से पीठ किए रहा हो, कोई फर्क नहीं पड़ता। आज मुंह फेरने को राजी हो जाए, स्वभाव में प्रविष्ट हो जाएगा।\nइसलिए न तो मैं कहता हूं कि उतना ही चलना पड़ेगा जितना आप विपरीत चले हैं और न मैं कहता हूं कि कोई शार्टकट संभव है। शार्टकट की तो कोई जरूरत ही नहीं है। क्योंकि चलना ही नहीं है, सिर्फ रुख बदलना है।\nऐसा समझें कि इस कमरे में अंधेरा भरा हो हजारों साल से और हम कहें कि दीया जलाएं। तो कोई पूछे कि क्या हजारों साल तक दीया जलाते रहेंगे तब अंधेरा मिटेगा? क्योंकि अंधेरा हजारों साल पुराना है और अभी दीया जलेगा तो एकदम से कैसे अंधेरे को मिटाएगा? इतना पुराना अंधेरा! कोई जल्दी का उपाय नहीं है? तो हम उससे कहेंगे, न तो देर लगेगी और न जल्दी का कोई सवाल है। क्योंकि दीया जला नहीं कि अंधेरा मिट जाएगा। अंधेरे की कोई प्राचीनता नहीं होती; अज्ञान की कोई प्राचीनता नहीं होती। वह कितना ही समय रहा हो, उसकी पर्तें नहीं जमतीं। उनको काटना नहीं पड़ेगा। ज्ञान की एक किरण--और अंधेरा कट जाता है, और अज्ञान छूट जाता है।\nऔर ऐसा किसी एक व्यक्ति के साथ थोड़े ही है कि वह स्वभाव से दूर निकल गया है; सभी स्वभाव से दूर निकल गए हैं। पर दूर निकलने का इतना ही मतलब है कि वे पीठ करके चलते रहे हैं। वस्तुतः तो कोई स्वभाव से दूर नहीं निकल सकता। कैसे निकलेंगे? स्वभाव का मतलब ही यह है कि जो आप हैं। कौन निकलेगा दूर? स्वभाव और आप दो होते तो कहीं स्वभाव को छोड़ कर भाग आ सकते थे। स्वभाव यानी आप। तो आप दूर कैसे निकलेंगे? कोई दूर निकलने का उपाय नहीं है। वस्तुतः स्वभाव की परिभाषा समझ लेनी चाहिए। स्वभाव की परिभाषा यह है: जिसे छोड़ा न जा सके। जिसे छोड़ा जा सके वह परभाव है, वह स्वभाव नहीं है। स्वभाव का मतलब है, जिसे अपने से अलग किया ही नहीं जा सकता। लाख उपाय करें तो भी स्वभाव से भिन्न आप हो नहीं सकते। तो पहली तो बात यह है कि स्वभाव से आप दूर नहीं जा सकते, स्वभाव को छोड़ नहीं सकते, स्वभाव से विपरीत नहीं हो सकते।\nलेकिन तब सवाल यह उठता है, तो फिर यह लाओत्से निरंतर कहे चला जा रहा है--स्वभाव में डूबो! स्वभाव में उतरो! स्वभाव में प्रतिष्ठित हो जाओ! तो इसकी बात गलत होनी चाहिए, अगर हम स्वभाव खो ही नहीं सकते तो।\nइसकी बात भी गलत नहीं है। हम स्वभाव के प्रति बेभान हो सकते हैं, स्वभाव के प्रति इनअटेंटिव हो सकते हैं, स्वभाव के प्रति ध्यान छोड़ सकते हैं। स्वभाव का स्मरण खो सकते हैं, स्वभाव नहीं खो सकते। जैसे आपके खीसे में एक हीरा रखा है। आप भूल सकते हैं, विस्मरण हो सकता है कि खीसे में हीरा है; इससे हीरा नहीं खो जाता। हीरा खीसे में है, चाहे आप याद रखें, चाहे याद न रखें। स्वभाव आपके भीतर है। तो जब आप वस्तुओं में, वासनाओं में, इच्छाओं में भटकते हैं, तो विस्मरण हो जाता है। इसलिए भारत के संतों ने कहा है, परमात्मा को पाना नहीं है, केवल प्रभु-स्मरण! सिर्फ प्रभु-स्मरण करना है; पाना नहीं है। क्योंकि पाना तो उसे होता है जिसे हमने कभी खोया हो। परमात्मा को हम खो नहीं सकते। सिर्फ स्मरण!\nपर हम तो हर चीज से व्यर्थता निकाल लेते हैं। तो लोग हैं जो हरि-स्मरण कर रहे हैं, प्रभु-स्मरण कर रहे हैं, राम-राम, राम-राम जप रहे हैं। अपनी चदरिया को उन्होंने राम चदरिया बना ली है, उस पर सब राम-राम लिख लिया है। प्रभु-स्मरण का अर्थ है कि जो मेरे भीतर छिपा है उसका मुझे बोध हो जाए। राम-राम दोहराने से बोध नहीं हो जाएगा। मेरी आंखें जो बाहर भटक रही हैं भीतर मुड़ जाएं; मेरे कान जो बाहर सुन रहे हैं भीतर सुनने लगें; मेरी बुद्धि जो बाहर के संबंध में सोच रही है वह भीतर मुड़ जाए, उसका दीया, उसका प्रकाश भीतर पड़ने लगे।\nइसी क्षण आप स्वभाव में प्रतिष्ठित हो सकते हैं, क्योंकि प्रतिष्ठित तो आप हैं ही। कभी कोई आपको वहां से अप्रतिष्ठित न कर सका है, न कर सकेगा। इसीलिए हजारों जन्मों तक भी भटक कर आप भटक नहीं पाते। आपकी क्षमता उसे वापस पाने की प्रतिपल उतनी ही है जितनी कभी थी; उसमें रत्ती भर कमी नहीं हुई। अभी चाहें, इसी क्षण, तो मुड़ सकते हैं। मुड़ने में कोई बाधा अगर है तो वह आपकी आदतों की है; स्वभाव के दूरी की कोई बाधा नहीं है। अगर कोई बाधा है तो यह कि आप एक तरफ इतने दिन से देखते रहे कि गर्दन जकड़ गई। खिड़की पर खड़े हैं अगर एक साल से और पीछे लौट कर नहीं देखा तो गर्दन जकड़ गई। मकान पीछे है, कमरा पीछे है, जहां आप विश्राम कर सकते हैं। लेकिन आप कहेंगे, बड़ी कठिनाई है, मालूम होता है बहुत दूर निकल गए। दूर नहीं निकले हैं, केवल लकवा लग गया है गर्दन में।\nइसलिए सारे उपाय इस लकवा को दूर करने के लिए हैं। परमात्मा को पाने का कोई उपाय नहीं है; परमात्मा मिला हुआ है। सिर्फ आपकी गर्दन जकड़ गई है बाहर देखते-देखते; पीछे मुड़ना भूल गई है। बस उसे पीछे मुड़ना सिखाना है। सारे योग, सारी विधियां, आपकी गर्दन की नसों को थोड़ा ढीला करने के लिए हैं; मसाज की तरह हैं। थोड़ी गर्दन ढीली हो जाए, जकड़ी हुई मांस-पेशियां शिथिल हो जाएं और आपकी गर्दन मुड़ जाए, और आप उसे पा लें जिसे आपने कभी भी खोया नहीं है। जो खोया जा सके वह स्वभाव नहीं है। भूला जा सकता है।\nइसलिए सारी बात दो शब्दों पर है: स्मरण और विस्मरण। गुरजिएफ ने अपनी सारी साधना को सेल्फ रिमेंबरिंग कहा है, आत्म-स्मरण। बस अपना खयाल आ जाए। आप हैं, खयाल की शक्ति है; लेकिन इन दोनों में जोड़ नहीं है। करीब-करीब ऐसा कि एक वीणा रखी है आपके घर में। वीणा रखी है; संगीत पूरा का पूरा छिपा पड़ा है। तार तैयार हैं कि कोई जरा सी चोट, कि झंकार पैदा हो जाए। आप भी खड़े हैं। अंगुलियां भी आपकी जीवंत हैं। सिर्फ आपकी अंगुलियों और तार के छूने की बात है; जो संगीत छिपा है, वह प्रकट हो जाएगा।\nलेकिन आपको यह स्मरण नहीं है कि आपके पास अंगुलियां हैं। आपको यह स्मरण नहीं कि सामने वीणा रखी है। वीणा दिखाई भी पड़ें तो अंगुलियां समझ में नहीं आतीं; अंगुलियां दिखाई पड़ें तो वीणा समझ में नहीं आती। दोनों भी दिखाई पड़ जाएं तो यह खयाल नहीं आता कि अंगुली की चोट करनी जरूरी है। सब कुछ मौजूद है। कुछ नया लाना नहीं है। जो मौजूद है, उसके भीतर ही एक नया संयोजन, बस एक नई व्यवस्था बिठानी है। उस नई व्यवस्था का नाम योग है; उस नई व्यवस्था का नाम साधना है।\nआप प्रारंभ में निष्क्रिय ध्यान-विधि का प्रयोग करवाते थे और अब सक्रिय ध्यान-विधि का। क्या सक्रियता का लाभ भी अक्रियता जैसा है?\nनहीं, सक्रियता का लाभ कभी भी अक्रियता जैसा नहीं है। लेकिन आप जिस हालत में हैं, वहां से अक्रिय होना असंभव है। आपको पहले पूरी तरह सक्रिय करवा देना जरूरी है। कुछ बातें समझ लेनी जरूरी हैं।\nपहला, छलांग केवल अति से लगती है। अगर आपको इस कमरे के बाहर कूदना है तो कमरे के बीच में खड़े होकर आप नहीं कूद सकते; किनारे पर जाना पड़ेगा। या तो इस अति पर जाएं, एक छोर पर, या दूसरे छोर पर जाएं, दूसरी अति पर जाएं। छलांग अति से लगती है, मध्य से नहीं। और आप मध्य में हैं। न तो आपकी सक्रियता पूरी है कि अति पर आ जाए। न आपकी निष्क्रियता पूरी है कि अति पर आ जाए। अगर आपसे कोई कहे कि निष्क्रिय बैठो, तो आप निष्क्रिय नहीं बैठ सकते, सक्रियता जारी रहती है। अगर कोई आपसे कहे कि पूरी तरह सक्रिय हो जाओ, तो भी मन में यह खयाल बना रहता है कि क्यों व्यर्थ भाग-दौड़ कर रहे हैं, शांत हो जाएं, निश्चिंत बैठ जाएं। जब आप सक्रिय होते हैं तब निष्क्रियता आपको लुभाती है, और जब आप निष्क्रिय होते हैं तब सक्रियता बुलाती है। आप आधे-आधे हैं।\nसक्रिय ध्यान-पद्धति पहले आपको पूरा सक्रिय बना देती है। उस जगह ले आती है जहां से छलांग लग सकती है; जहां हम सक्रियता से थक जाते हैं, जहां आपका पूरा मन-प्राण कहने लगता है--अब रुको भी! मैं उस सीमा तक आपको ले जाना चाहता हूं जहां आपकी सारी जीवन-ऊर्जा कहने लगे, रुको! अब और नहीं! उस क्षण में छलांग लग सकती है और आप निष्क्रिय हो सकते हैं। उसके पहले आप निष्क्रिय न होंगे। इसके पहले कि आप शांत हों आपको अपने भीतर की सारी विक्षिप्तता को बाहर निकाल देना होगा। सक्रियता का वही प्रयोजन है, आपके भीतर छिपा हुआ सारा पागलपन बाहर आ जाए। छिपा रहे, साथ रहेगा; छिपा रहे तो भीतर से अड़चन पैदा करता रहेगा। निकल जाए तो आप हलके हो जाएं। तूफान गुजर जाए तो आप शांत हो जाएं।\nमैं खुद तो निष्क्रियता से उस जगह पहुंचा था। इसलिए शुरू में मैंने लोगों को भी निष्क्रिय होने को कहा, जैसा लाओत्से कह रहा है। लेकिन मैंने पाया, वह बात समझ में नहीं आती; सौ लोगों को कहूं तो कभी एक व्यक्ति को समझ में आ पाती है निष्क्रिय होने की बात। मेरा अपना अनुभव वही था। पर उसमें भूल हो रही थी। मेरे अनुभव को मैं सबका अनुभव बनाने की कोशिश कर रहा था।\nतो पहले जब मेरा जोर था कि सीधे निष्क्रियता में उतर जाएं तो वह मेरे कारण था। उसमें भ्रांति थी। भ्रांति यह थी कि मैं सोचता था, जैसे मुझे हुआ है, ठीक वैसे ही दूसरों को भी हो जाएगा। निरंतर लोगों को निष्क्रिय करने की कोशिश करके मुझे अनुभव हुआ कि कठिन है। ये व्यक्ति अभी सक्रिय ही नहीं हुए हैं पूरे, इसलिए निष्क्रिय न हो सकेंगे। तो फिर इन्हें निष्क्रिय कर लेना सीधा, आसान नहीं है। पहले इन्हें सक्रियता में ले जाना जरूरी है। करीब-करीब मेरा पानी निन्यानबे डिग्री पर रहा होगा इसलिए सौ डिग्री पर उबल गया। वह निन्यानबे डिग्री तक अनेक जन्मों में आया होगा सक्रियता की। तो मुझे लगा था कि एक ही डिग्री की बात है; किनारे पर खड़े हैं, छलांग लग जाएगी। वह अपने कारण आपसे मैंने निष्क्रियता की बात करनी शुरू की थी।\nवही लाओत्से कर रहा है--उसके कारण। इसलिए लाओत्से की बात बहुत काम में आ नहीं सकी। बात बिलकुल सही है, लेकिन अपने को ध्यान में रख कर कर रहा है।\nफिर जितना ज्यादा मैंने लोगों के साथ प्रयोग किया, मैंने देखा कि कोई पचास डिग्री पर है, कोई चालीस डिग्री पर है। वह एक डिग्री में छलांग लग नहीं सकती। और एक डिग्री में--वह कोशिश भी करके एक डिग्री ले आता है तो पचास वाला इक्यावन डिग्री पर पहुंचता है, कुछ फर्क नहीं पड़ता; वह कहता है, कुछ हो नहीं रहा। निन्यानबे वाला कहता है सब हो गया, क्योंकि वह भाप बन जाता है। तो मेरी प्रतीति यह थी कि एक डिग्री से सब हो जाता है, वह अपने कारण थी। फिर मैंने बहुत लोगों में देखा कि उनमें एक डिग्री नहीं, दस डिग्री भी बढ़ जाती है तो भी कुछ नहीं होता। तब खयाल आना शुरू हुआ कि निन्यानबे डिग्री पर जो नहीं है वह छलांग नहीं लगा सकता।\nतो आपको अब मैं पागल होना सिखा रहा हूं कि आप निन्यानबे डिग्री तक गर्म हो जाएं। और तब मैं आपसे रुकने को कहता हूं जब मैं पाता हूं कि अब आप उबल रहे हैं, अब इसके आगे जाने का आपको कोई उपाय नहीं है; अब छलांग लग सकती है। अगर आप रुक गए तो इसी क्षण छलांग लग जाएगी।\nसक्रियता साधन है निष्क्रियता में ले जाने का। लक्ष्य तो निष्क्रियता ही है। सारी क्रियाएं उस जगह पहुंचाने के लिए हैं जहां आप बिलकुल क्रिया-शून्य हो जाएं। सब करना उस जगह पहुंच जाने के लिए है जहां कुछ करने को न बचे और परम विश्राम हो जाए।\nकरोड़ों-अरबों वर्ष की स्मृतियों के संग्रह के भीतर होते हुए भी साधक कैसे मन के बोझ से निर्भार हो, इस पर कुछ कहें। इतने विराट अतीत के कारण चित्त में निराशा उत्पन्न होती है।\nनिराशा उत्पन्न करने का कोई भी कारण नहीं है। अतीत लंबा है; बोझ भारी है। लेकिन बोझ अतीत के कारण नहीं है; आप उसको पकड़े हैं, इस कारण है। अगर बोझ अतीत के कारण ही होता तो निराशा स्वाभाविक है। फिर मैं आपसे कहता ही नहीं, क्योंकि मामला इतना लंबा है कि होने वाला नहीं था। करोड़ों वर्ष का अतीत है! वह बोझ इतना बड़ा है कि आप कितना ही उतारें, आप उतार न पाएंगे। अगर बोझ को ही उतारना होता तो असंभव थी बात। लेकिन बोझ आपको नहीं पकड़े हुए है, आप बोझ को पकड़े हुए हैं।\nमजा तो यह है कि बोझ को पकड़े हैं, इसीलिए वह आपके ऊपर बोझ मालूम हो रहा है। छोड़ दें; छोड़ना एक क्षण में हो सकता है। इकट्ठा किया है अरबों वर्ष में, लेकिन छोड़ना एक क्षण में हो सकता है। एक आदमी धन इकट्ठा करता है पूरे जीवन; दान एक क्षण में हो सकता है। वह यह तो नहीं कहेगा कि पचास साल लगे हैं इकट्ठा करने में तो दान करने में पचास साल तो कम से कम लगेंगे ही।\nरामकृष्ण के पास एक आदमी आया था। एक हजार स्वर्ण-मुद्राएं भेंट कीं। रामकृष्ण ने कहा, मैं क्या करूंगा इनका, तू जा और गंगा में फेंक आ। वह आदमी गया तो बड़ी देर हो गई, लौटा नहीं। तो रामकृष्ण ने कहा, देखो, वह क्या कर रहा है? जरूर वह गिन-गिन कर फेंक रहा होगा।\nफेंकने में भी गिनने की कोई जरूरत तो नहीं है। मगर वह आदमी यही कर रहा था। न केवल वह गिन रहा था, बजा रहा था पत्थर पर। जब खन्न से बजती थी--और भीड़ इकट्ठी हो गई थी--तब वह एक फेंकता था। और गिनती कर रहा था--एक, दो...। हजार मुद्राएं थीं। जिन संन्यासी को रामकृष्ण ने भेजा उन्होंने जाकर कहा, तू यह क्या कर रहा है? बड़ी देर हो गई। वापस आया तो रामकृष्ण ने कहा, पागल, इकट्ठा करने में जितना समय लगता है, और इकट्ठा करने में गिन-गिन कर ही करना पड़ता है, उतना समय फेंकने में लगाने की जरूरत नहीं। पोटली पूरी ही फेंक आना था। जब फेंक ही रहे हैं तो हिसाब क्या रखना? और यह बजा क्यों रहा था?\nमगर उसकी जो आदत इकट्ठा करने की थी उसी आदत को वह फेंकने में भी काम ला रहा था। उसे दूसरी बात का पता ही नहीं था। यही अड़चन है। करोड़ों वर्ष में संग्रह किया है; छोड़ एक क्षण में सकते हैं। पकड़े आप हैं, अतीत आपको नहीं पकड़े हुए है। अतीत मुर्दा है; वह आपको पकड़ेगा भी कैसे? राख है, धूल की तरह आप पर है; आप झाड़ दे सकते हैं।\nइसलिए निराश होने की कोई भी जरूरत नहीं है। और अगर नहीं उतार पा रहे हैं, तो अतीत का बोझ ज्यादा है, इस भांति मत सोचें। आपकी पकड़ गहरी है; तादात्म्य भारी है; लगाव है। हमारी कठिनाई यह है कि जो हम छोड़ना चाहते हैं उससे हमारा लगाव है। तो इधर हम जब सुनते हैं बात छोड़ने की और सोचते हैं छोड़ने से परम आनंद मिलेगा, छोड़ दें। लेकिन हमारे भीतरी लगाव हैं और उन लगावों से हमको खयाल है कि आनंद, रस, कुछ सुख मिलने वाला है; उसकी वजह से हम पकड़े हुए हैं।\nइस संबंध में बहुत साफ हो जाना चाहिए। जिसको भी छोड़ना है उस संबंध में पूरा स्पष्ट हो जाना चाहिए कि उसमें हमारा कोई इनवेस्टमेंट तो नहीं है? उससे हम कुछ पाने की आशा तो नहीं किए हैं? क्योंकि पाने की अगर आशा किए हुए हैं तो छोड़ेंगे कैसे? हमारी अड़चन यही है कि जो-जो हम पकड़े हुए हैं उससे हमें पाने की आशा है। और इधर जब सुनते हैं, संतों ने जो कहा है, उसमें भी हमारा लोभ पैदा होता है। वह भी लोभ है; वह भी समझ नहीं है। उसमें लगता है कि इतना आनंद मिलता है!\nकबीर कहते हैं, अमृत बरस रहा है। कबीर कहते हैं, कबीर नाच रहा है और आकाश से अमृत बरस रहा है। सुनते हैं लोभी; उनके मन में भी, उनकी जीभ पर भी लार आ जाती है कि ऐसा अमृत हम पर भी बरसे। तो वे भी सोचने लगते हैं कि कबीर कहते हैं, छोड़ दो सब वासना तो अमृत बरसेगा, तो वे सोचते हैं कि छोड़ दें सब वासना। अमृत बरसे इसलिए, इस लोभ के लिए।\nऔर फिर हर वासना से उनका लोभ जुड़ा है। अगर यह वासना छोड़ते हैं तो पत्नी से जो सुख मिला है वह, धन से जो सुख मिल रहा है वह, पद से जो सुख मिल रहा है वह, उसका क्या होगा? हमारे लिए अध्यात्म और संसार दोनों ही लोभ हैं; और इसलिए हम बड़ी बिबूचन में है। हमारी हालत उस गधे जैसी है। बहुत पुरानी पंचतंत्र की कथा है। एक बुद्धिमान आदमी ने एक गधे के दोनों तरफ बराबर दूरी पर घास के ढेर लगा दिए। वह गधा कभी तो सोचे कि बाएं जाऊं; बाएं की ढेरी उसको प्रीतिकर लगे। तभी उसे खयाल आए कि दायां भी ज्यादा दूर नहीं है, उतनी ही दूरी पर है; दाएं चला जाऊं। लेकिन दाएं जाता है तो बायां छूटता है; बाएं जाता है तो दायां छूटता है। कहते हैं, वह गधा मर गया भूखा, क्योंकि वह बीच में ही खड़ा चिंतन में ही लीन रहा।\nगधे वैसे ही चिंतक होते हैं। सोचते हैं, सोचते चले जाते हैं। गधे इसलिए इतने उदास दिखते हैं खड़े हुए; जहां भी उनको देखो, वे काफी सोच रहे हैं। वह जो रोडिंग की बड़ी प्रसिद्ध कलाकृति है, विचारक, उसमें एक विचारक की ऐसी सिर से हाथ लगाए हुए मूर्ति बनाई है रोडिंग ने। पश्चिम में उसकी बड़ी प्रतिष्ठा है। रोडिंग की मूर्ति की बड़ी कीमत है। क्योंकि वह विचारक का प्रतीक है। लेकिन अगर गधे के पास खड़े होकर देखें तो रोडिंग भी ऐसा विचारक नहीं बना सकता जैसा गधा खड़ा होकर सोचता रहता है।\nवह गधा सोचता रहा, सोचता रहा, सोचता रहा। भूख बढ़ती गई और वह निर्णय न ले पाया कि बाएं जाऊं कि दाएं। क्योंकि एक छोड़ना ही पड़ता। वह एक भी छोड़ने को राजी नहीं था। वह दोनों ही पाना चाहता था। दोनों पाने की कोशिश में दोनों गए। पुरानी कहावत है, इक साधे सब सधे। वह गधे को उस कहावत का कोई पता नहीं था। एक ही ढेर पर जा सकता था।\nहर आदमी के मन की हालत ऐसी है। संसार में जो दिखाई पड?ता है, वह भी पाने जैसा है। ये संत और मुसीबत किए रहते हैं। ये जो कहते हैं, वह और भी पाने जैसा है। दो लोभों के बीच मन अटक जाता है। तो कभी वह सोचता है, छोड़ दूं सब। जैसे ही सोचता है छोड़ दूं सब, तो वह देखता है कि ये सारे सुख जो इस पकड़ने से मिले हैं वे खो जाएंगे। तो पकड़े रहना चाहता है। और वह जो संत कह रहे हैं, इशारा कर रहे हैं, वह आकर्षण भी खींचता है, उसको भी पाना चाहता है।\nतो फिर वह तरकीबें निकालता है। फिर वह कहता है, कैसे छोडूं? यह जन्मों-जन्मों का बोझ है। यह कोई आसान तो नहीं छोड़ना। कल छोड़ेंगे, परसों छोड़ेंगे, चेष्टा करेंगे, धीरे-धीरे छोड़ेंगे। वह पोस्टपोन करता है। यह लोभ के कारण! बोझ कोई भारी पकड़े हुए है, इस कारण नहीं। लोभ के कारण सोचता है, एक दिन और भोग लो। अगर पत्नी को कल छोड़ ही देना है तो एक दिन प्रेम और सही। अगर इस महल से हट ही जाना है तो कल तक तो रुक ही सकते हैं। फिर जल्दी क्या है?\nफिर संत जो भी कहते हैं, उस पर पक्का भरोसा नहीं आता। असंत जो कर रहे हैं, वह भरोसे योग्य मालूम पड़ता है। क्योंकि उनकी बड़ी भीड़ है। फिर असंत जो भी कर रहे हैं, वह प्रत्यक्ष मालूम होता है। संत जो भी कह रहे हैं, वह कबीर को दिख रहा होगा कि अमृत बरस रहा है, हमको कुछ दिखता नहीं। कबीर दिखते हैं, कोई अमृत दिखता नहीं; कहीं कोई वर्षा नहीं दिखती। कबीर से थोड़ी झलक मिलती है कि जरूर कुछ मिला होगा, नहीं तो यह आदमी इस भांति नाचता कैसे? हम भी चाहते हैं कि वह हमें मिले, हम भी नाचें। लेकिन वह हमें साफ दिखाई नहीं पड़ता।\nइस जगत में जो कुछ है वह सब दृश्य है। उस जगत में जो कुछ है वह सब अदृश्य है। इसलिए बुद्धिमानों ने कहा है, हाथ की आधी रोटी बेहतर है दूर की पूरी रोटी से। क्योंकि दूर की रोटी पता नहीं जाते-जाते रोटी सिद्ध हो या न हो! सिर्फ दिखाई पड़ती हो, दूर की मृग-मरीचिका हो। हाथ में जो है उसे भोग लो। और अगर कोई तरकीब निकलती हो कि इसे भोगते हुए तुम उसे भी पा सको जो दूर है, तो ऐसी कोशिश करो। वही हम कर रहे हैं। हम, जो है उसे छोड़ना नहीं चाहते और जो नहीं है उसको भी पाना चाहते हैं।\nलेकिन ध्यान रहे, हमारे हाथ भरे हैं संसार से; और जब तक हाथ खाली न हों तब तक परमात्मा उतर नहीं सकता। सिंहासन उसके लिए खाली चाहिए।\nइसलिए मेरी दृष्टि यह है कि बजाय दोनों घास के ढेरों के बीच भूखे मर जाने के यह बेहतर है कि चाहे बाएं जाओ, चाहे दाएं जाओ, जाओ। संसार ही पाना हो तो पूरी तरह पाओ। फिर मत कहो कि यह बोझ है और इससे छूटना है; यह मत कहो। कहो कि इसमें रस है, इसमें सुख है, हम जाएंगे। ईमानदारी से प्रवेश करो। तुम्हारी ईमानदारी तुम्हें बचाएगी। क्योंकि तुम कितनी ही ईमानदारी से कहो इसमें सुख है, तुम पाओगे कि दुख है। और जो ईमानदारी से कह रहा था संसार में सुख है, जिस दिन पाएगा कि दुख है, वह इतनी हिम्मत उसमें होगी कि वह कहेगा कि इसमें दुख है; मेरी भूल थी।\nतुम्हारी मुश्किल यह है कि तुम कहते हो संसार में दुख है, और तुम जानते हो कि सुख है। संतों ने तुम्हें डगमगा दिया। उनकी वाणी ने तुम्हें उलझा दिया। वे चाहते नहीं थे कि तुम्हें उलझाएं; वे तुम्हें सुलझाना चाहते थे। लेकिन तुम कुशल हो। उलझने में तुम्हारी कला इतनी गहन है। उन्होंने तुमसे जो भी कहा है, उससे उलझन बढ़ी है, घटी नहीं है। उससे तुम भी कहने लगे, संसार में दुख है। और तुम जानते हो कि सुख है।\nअगर सच में संसार में दुख है तो क्या तुम पूछोगे कैसे छोड़ें? कोई पूछता है दुख को कि कैसे छोड़ें? घर में आग लगी हो, तुम पूछते हो कि कैसे बाहर जाएं? तुम छलांग लगाते हो, बाहर निकल जाते हो। तुम यह नहीं कहते कि यह घर पचास साल में बनाया, कैसे इसमें से छलांग लगा कर बाहर चले जाएं? एक क्षण में कैसे छलांग लग सकती है? लेकिन जब घर में आग लगी हो तब तुम पूछते नहीं, तुम छलांग लगा जाते हो।\nसंत कहते हैं, घर में आग लगी है। तुम बेईमान हो, तुम उन्हें सिर हिला कर हां भरते हो कि ठीक कह रहे हो, क्योंकि तुम यह भी नहीं कह सकते कि तुम गलत कह रहे हो। और तुम जानते हो, घर में आग नहीं लगी, सब निश्चिंतता है; बाहर झंझट है, आग लग सकती है; अपने घर में रहो। इससे उलझन है। साफ होना जरूरी है। स्पष्ट होना जरूरी है। तुम्हें सुख दिखाई पड़ता हो तो तुम मानो कि सुख है और उस सुख की खोज करो। और संतों को मत सुनो। बंद करो। कह दो उनसे कि नहीं, तुम्हारा रास्ता हमारा रास्ता नहीं है। हमें जहां सुख दिखता है, हम वहां खोजेंगे। तुमने भी हमारी नहीं सुनी थी। तुम भी अपने अनुभव से आए हो इस जगह कि तुम्हें वहां दुख दिखाई पड़ा। हमें भी हमारे अनुभव से आने दो।\nज्यादा देर नहीं लगेगी। संसार में दुख है। क्योंकि संत झूठ नहीं कह रहे हैं। वे जान कर कह रहे हैं। लेकिन तुम अनुभव से गुजरो। तुम्हारे सब सुख जब तुम्हें दुख मालूम पड़ने लगेंगे तब तुम पूछोगे नहीं कैसे छोड़ दें; तुम उतार कर रख दोगे बोझ। तुम कहोगे, सारा स्वार्थ खत्म हुआ, सारा लोभ खत्म हुआ; अब इस बोझ को ढोने की कोई भी जरूरत न रही। उस दिन अरबों-अरबों वर्ष की स्मृति क्षण भर में टूट जाती है। तुम अलग हो जाते हो।\nतुम उसे पकड़े हो। पकड़ सवाल है। तुम्हारी पकड़ कैसे ढीली हो, यह सोचो। चेष्टा से ढीली नहीं होगी, अनुभव से ढीली होगी। मेरी बात कठिन लग सकती है। पर मैं कहता हूं कि तुम्हें अगर नरक में भी सुख दिखाई पड़ता हो तो तुम नरक जाओ। क्योंकि तुम्हारे लिए और कोई उपाय नहीं है। नरक से तुम्हें गुजरना ही होगा। तुम्हें नरक की पीड़ा से साफ अनुभव लेना ही होगा कि यह नरक है, ताकि तुम दुबारा उस मोह में न पड़ सको। तुम्हारा स्वर्ग अगर कहीं भी है तो रास्ता नरक से होकर जाएगा। क्योंकि नरक में तुम्हें अभी स्वर्ग दिखाई पड़ रहा है। पहले तुम्हें नरक ही जाना होगा। तुम इस नरक से बच न सकोगे। कोई कितना ही कहे कि वहां दुख है, लेकिन तुम वहां खिंचे जा रहे हो; तुम्हारा मन कह रहा है वहां सुख है।\nतुम्हारा मन जहां तुम्हें ले जाए, जाओ। दुविधा में मत पड़ो। मन तुम्हें गलत जगह ले जाएगा, यह पक्का है। लेकिन जल्दी मत करो, कच्चे निर्णय मत लो; जाओ! और अनुभव से ही कहने दो कि तुम्हारा मन गलत है। धीरे-धीरे तुम्हारा अनुभव ही तुम्हारे मन की मृत्यु हो जाएगी। जितना तुम जानोगे, उतना ही मन को सुनना बंद कर दोगे। और जिस दिन तुम जीवन के सब पहलुओं को पहचान लोगे उस दिन तुम मन को छोड़ दोगे। पकड़ने का कोई कारण न रह जाएगा। अपने ही अनुभव से कोई सत्य तक पहुंचता है। तुम उधार सत्यों के साथ जीने की कोशिश कर रहे हो, वही विडंबना है।\nनाटक में काम करने वाले अभिनेता कुछ उद्देश्य के साथ अभिनय करते हैं। हमें अभिनय करवाने में परमात्मा का क्या आशय है?\nपहली बात, अभिनेता इसीलिए संत नहीं हो पाता, क्योंकि उसके अभिनय में उद्देश्य है। मैं यह नहीं कह रहा हूं कि अभिनेता संत हैं; मैंने यह कहा कि संत अभिनेता होते हैं। सभी संत अभिनेता होते हैं; सभी अभिनेता संत नहीं होते। अभिनेता तो अभिनय कर रहा है काम की तरह। वह खेल नहीं है, वह तो पेशा है। वह उससे कुछ पाना चाहता है। और जिस चीज से भी आप कुछ पाना चाहते हैं वह काम हो गया। और जिस चीज से आप कुछ पाना नहीं चाहते, उस चीज में होने का ही रस काफी है, वह खेल हो गया।\nध्यान रहे, काम का अर्थ है, लक्ष्य बाहर है; खेल का अर्थ है, लक्ष्य भीतर है, इंट्रिंजिक, उसके भीतर छिपा है। खेलते हैं खेल के आनंद के लिए; काम करते हैं कुछ और चीज को पाने के लिए। खेल अपने में पूरा हो जाता है। काम सिर्फ एक शृंखला है, एक कड़ी है; आगे ले जाता है। काम साधन है, साध्य कहीं और। खेल साधन भी है, साध्य भी। इसलिए खेल अपने आप में पूर्ण है।\nअभिनेता अभिनय कर रहा है काम की तरह। अभिनेता संत नहीं है। लेकिन संत जीवन को ऐसे जी रहा है जैसे प्रत्येक घड़ी अपने में पूरी है। रस उस घड़ी को जीने में है, उसके पार नहीं। जो भी सामने है, वह उसे पूरी तरह खेल रहा है। और प्रसन्न है, आनंदित है कि यह क्षण और मिला, एक क्षण और मिला। होना इतना आनंद है, श्वास लेना इतना आनंद है! संत को हम दुखी नहीं कर सकते, क्योंकि उसे प्रत्येक, छोटी से छोटी चीज, श्वास लेना भी एक आनंद है।\nएक झेन फकीर लिंची को कारागृह में डाल दिया गया था। तो जिन्होंने कारागृह में डाला था वे सोचते थे कि लिंची दुखी हो जाएगा। क्योंकि मोक्ष का खोजी, मुक्ति का खोजी, बंदीगृह में तो और भी दुखी हो जाएगा, साधारण लोगों से भी ज्यादा। क्योंकि साधारण लोग तो बंदी हैं ही; घर में हुए कि जेल में, कोई बहुत ज्यादा फर्क नहीं है। घर में जरा गले की लगाम लंबी होती है, थोड़े दूर तक घूम लेते हैं; जेल में जरा छोटी होगी, थोड़ा पास ही पास चक्कर लगाएंगे। लेकिन लिंची तो मुक्ति का खोजी है, परम मुक्ति का आकांक्षी है, यह तो बहुत दुखी हो जाएगा। लेकिन लिंची को कोई फर्क न पड़ा। जेल में लिंची वैसा ही आनंदित था जैसा अपने झोपड़े में। हथकड़ियों में वैसा ही आनंदित था; वैसा ही ध्यान में बैठा रहता, वैसा ही मुस्कुराता रहता, वैसा ही गीत गाता।\nआखिर कारागृह के प्रमुख ने आकर पूछा कि क्या कर रहे हो? क्या तुम्हें अपनी मुक्ति की जरा भी फिक्र नहीं है? लिंची ने कहा कि मैं न्यूनतम से भी आनंदित हूं, वही मेरी मुक्ति है। मैं हूं, इतना ही क्या कम है! जंजीर के भीतर हूं, इतना भी क्या कम है! श्वास चलती है, इतना क्या कम है! होना इतना सुखद है, पर्याप्त है; इससे ज्यादा की कोई मांग नहीं। और तुम मुझे बंदी न बना सकोगे, क्योंकि मेरा होना भीतर है, तुम्हारी जंजीरें बाहर हैं। तुम जिसे बांध लाए हो वह मेरा बाहर का रूप है; उससे मेरा कुछ बहुत लेना-देना नहीं है। तुम जिसे कुछ भी करके न बांध सकोगे वह मैं भीतर हूं। वहां मैं मुक्त हूं, वहां मैं उड़ रहा हूं; वहां मेरे आकाश की कोई सीमा नहीं है।\nप्रतिपल जिसका साध्य और साधन एक साथ मौजूद है, वह अभिनय में है। संत अभिनेता हैं। और कोई उद्देश्य नहीं है।\nलेकिन हम हिसाबी-किताबी लोग हैं। हम यह भी पूछते हैं कि परमात्मा का क्या आशय है? आपको पैदा करने में परमात्मा का क्या आशय है? आपसे काम लेने में, कि आप दफ्तर में क्लर्की कर रहे हैं, इसमें परमात्मा का क्या आशय है? हमारा मन मान कर चलता है कि जरूर कोई बड़ा आशय हमसे लिया जा रहा होगा। आप एक दफ्तर में दिन भर क्लर्की करते हैं, इसमें परमात्मा का क्या आशय हो सकता है?\nमगर हमारे अहंकार को तृप्ति मिलती है कि जरूर कोई रहस्य होगा। कोई छिपा हुआ आशय, कोई महान योजना के हम भी हिस्से मालूम पड़ते हैं।\nपरमात्मा बिलकुल आशयहीन है। क्योंकि आशय दुकानदारी का हिस्सा है। परमात्मा कोई दुकानदार नहीं है। यह जगत ज्यादा से ज्यादा उसका खेल है--उसकी प्रसन्नता, उसका उत्सव। जैसे छोटे बच्चे नाचते हैं, कूदते हैं, बनाते हैं, मिटाते हैं; रेत का घर बनाएंगे, और बना भी नहीं पाए कि मिटा देंगे। बनाते वक्त भी उतने ही आनंदित होंगे जितना मिटाते वक्त। बनाते वक्त बड़े रस से बनाएंगे, फिर उसी पर कूद कर, छलांग लगा कर उसको गिरा देंगे। उस गिराने में भी उतना ही रस लेंगे। कोई पूछे इन बच्चों से कि तुम्हारा आशय क्या है? ऊर्जा है, ऊर्जा प्रकट हो रही है, आनंदित हो रही है, नाच रही है। ओवरफ्लोइंग एनर्जी! बच्चे के पास इतनी ऊर्जा है कि वह क्या करे? बनाता है, मिटाता है, और रस लेता है। न बनाने में कोई आशय है, न मिटाने में कोई आशय है। ऊर्जा है। वह ऊर्जा नाच रही है। परमात्मा बच्चों की भांति है, दुकानदारों की भांति नहीं।\nइसलिए बच्चे परमात्मा के निकटतम हैं। और जब भी कोई पुनः बच्चों की भांति हो जाता है, बोधपूर्वक, तब वह परमात्मा के भीतर प्रवेश कर जाता है। जीसस ने कहा है, जो बच्चों की भांति होंगे वे मेरे प्रभु के राज्य में प्रवेश कर सकेंगे। आशयरहित, प्रयोजनशून्य। परमात्मा का कोई आशय नहीं है।\nसच पूछें तो परमात्मा जैसा कोई व्यक्ति कहीं बैठा हुआ नहीं है। हमारी सारी अड़चन भाषा की है। परमात्मा से तत्काल हमको खयाल आता है कि ऊपर कोई बैठा है अपने खाते-बही खोले हुए; एक-एक आदमी के नाम लिख रहा है कि किसने चोरी की, किसने किसी का जेब काट लिया। यह मूढ़ता अगर कोई परमात्मा कर रहा हो तो कभी का पागल हो गया होता। आप इतने गजब के काम कर रहे हैं कि हिसाब लगाते-लगाते पागल हो गया होता। वहां कोई व्यक्ति नहीं बैठा हुआ है। परमात्मा से अर्थ है, इस अस्तित्व की पूरी ऊर्जा, समग्रीभूत ऊर्जा, टोटल एनर्जी। यह शक्ति है। क्यों का कोई कारण नहीं है। यह बस है। इसके न पीछे कोई कारण है, न आगे कोई आशय है। और यह शक्ति का लक्ष्य तो कुछ भी नहीं है, लेकिन शक्ति के भीतर छिपा हुआ इतना उद्दाम वेग है कि वह शक्ति फूट कर पौधा बनती है, पशु बनती है, पक्षी बनती है, आदमी बनती है, चोर बनती है, साधु बनती है। वह शक्ति नीचे गिरती है, आकाश भी छूती है, खाइयां और शिखर बनती है। उस शक्ति का सारा का सारा उद्दाम वेग प्रकट होता है, अभिव्यक्त होता है। वह बनाती है और मिटाती है। कोई व्यक्ति वहां छिपा हुआ नहीं है। यह सिर्फ ऊर्जा का खेल है।\nऔर जिस दिन आप भी जीवन को सिर्फ ऊर्जा का खेल समझ लेते हैं उस दिन इस विराट ऊर्जा के खेल से आपका तालमेल बैठ गया, आपका संगीत सध गया। इस सध जाने की स्थिति का नाम समाधि है।


बिजनेस स्टैंडर्ड - सूख जाएगा मुंबई का हलक!\nTuesday, March 09, 2021 03:05 AM English | हिंदी\nसूख जाएगा मुंबई का हलक!\nसंजय जोग / मुंबई December 21, 2009\nपानी के लिए मुंबईकरों की मुसीबत और ज्यादा बढ़ने वाली हैं।\nशहर के लिए फिलहाल केवल 200 दिनों का पानी का भंडार जमा है। बृहन्मुंबई नगर निगम (बीएमसी) पहले ही पानी की आपूर्ति में 15 फीसदी की कटौती कर चुका है। हालात और बदतर हुए तो बीएमसी इसे बढ़ाकर 30 फीसदी कर सकती है।\nबीएमसी हफ्ते में एक दिन मुंबईकरों को पानी से महरूम रखने के बारे में भी सोच रहा है। राजनीतिक आम सहमति से ऐसा हो सकता है। दरअसल आंकड़े बिगड़े हालात का दुखड़ा खुद ही रो रहे हैं।\nइस समय बीएमसी मुंबई में 232 करोड़ लीटर पानी की आपूर्ति कर रहा है जबकि सामान्य वर्षा होने पर यही आपूर्ति 345 करोड़ लीटर होती है। वहीं शहर में रहने वाले 1.25 करोड़ लोगों के लिए पानी की कुल मांग 455 करोड़ लीटर है।\nबस कागज़ी काम\nसमस्या इतनी विकराल हो चुकी है लेकिन इससे निजात दिलाने के लिए कदम उठते नहीं दिख रहे हैं। मुंबई में समंदर के पानी को मीठा बनाने की महत्वाकांक्षी योजना के चर्चे हैं और बाद में इस फॉर्मूले को सूबे के दूसरे हिस्सों में भी आजमाने की तैयारी है। अभी तक सरकार को 18 प्रस्ताव मिल चुके हैं।\nमगर महंगा होने की वजह से इस योजना पर सरकार और बीएमसी आगे नहीं बढ़े हैं। सरकारी अनुमान के मुताबिक एक हजार किलोलीटर समंदर के पानी को मीठा बनाने के लिए 35 से 40 रुपये का खर्च आ सकता है।\nपानी की मौजूदा आपूर्ति पर बढ़ते दबाव के मद्देनजर सरकार और बीएसमसी महंगा होने के बावजूद इसे मजबूरी मान कर चल रहे हैं। इस मीठे पानी को जल आपूर्ति पाइपलाइनों से जोड़ना भी काफी महंगा पड़ने वाला है। लगभग 125 करोड़ रुपये की इस परियोजना को आगे बढ़ाने के लिए भारतीय नौसेना से भी मंजूरी लेनी होगी।\nबचत से बनेगी बात\nवर्षा जल संरक्षण के मामले में शहर का रिकॉर्ड अच्छा नहीं है। शहर में बन रही नई इमारतों में बारिश के पानी को रोकने के लिए इंतजाम करना बेहद जरूरी है लेकिन इस पर नजर रखने के लिए कोई एजेंसी नहीं है। जबकि समंदर से खतरे की वजह से शहर के कुछ इलाकों में वर्षा जल संचयन मुमकिन नहीं है।\nKeyword: water shortage, BMC, deduction in water supply, political crisis, rain water harvesting,


Ansaid in Hindi की जानकारी, लाभ, फायदे, उपयोग, कीमत, खुराक, नुकसान, साइड इफेक्ट्स - Ansaid ke use, fayde, upyog, price, dose, side effects in Hindi\nAnsaid के प्रकार चुनें\nAnsaid Gel - ₹38 (₹48, 20% छूट)\nAnsaid का पैक साइज, कीमत - Ansaid Price and Pack Size in Hindi\nAnsaid Gel ₹38.0 दवा खरीदें\nAnsaid की जानकारी\nAnsaid के लाभ और उपयोग करने का तरीका- Ansaid Benefits & Uses in Hindi\nAnsaid की खुराक और इस्तेमाल करने का तरीका- Ansaid Dosage & How to Take in Hindi\nAnsaid की सामग्री- Ansaid Active Ingredients in Hindi\nAnsaid के नुकसान, दुष्प्रभाव और साइड इफेक्ट्स- Ansaid Side Effects in Hindi\nAnsaid से सम्बंधित चेतावनी- Ansaid Related Warnings in Hindi\nAnsaid का निम्न दवाइयों के साथ नकारात्मक प्रभाव- Severe Interaction of Ansaid with Other Drugs in Hindi\nइन बिमारियों से ग्रस्त हों तो Ansaid न लें या सावधानी बरतें- Ansaid Contraindications in Hindi\nAnsaid के बारे में अक्सर पूछे जाने वाले प्रश्न- Frequently asked Questions about Ansaid in Hindi\nAnsaid का भोजन और शराब के साथ नकारात्मक प्रभाव- Ansaid Interactions with Food and Alcohol in Hindi\nAnsaid के लाभ और उपयोग करने का तरीका - Ansaid Benefits & Uses in Hindi\nAnsaid इन बिमारियों के इलाज में काम आती है -\nAnsaid की खुराक और इस्तेमाल करने का तरीका - Ansaid Dosage & How to Take in Hindi\nयह अधिकतर मामलों में दी जाने वाली Ansaid की खुराक है। कृपया याद रखें कि हर रोगी और उनका मामला अलग हो सकता है। इसलिए रोग, दवाई देने के तरीके, रोगी की आयु, रोगी का चिकित्सा इतिहास और अन्य कारकों के आधार पर Ansaid की खुराक अलग हो सकती है।\nAnsaid की सामग्री - Ansaid Active Ingredients in Hindi\nAnsaid के नुकसान, दुष्प्रभाव और साइड इफेक्ट्स - Ansaid Side Effects in Hindi\nरिसर्च के आधार पे Ansaid के निम्न साइड इफेक्ट्स देखे गए हैं -\nAnsaid से सम्बंधित चेतावनी - Ansaid Related Warnings in Hindi\nक्या Ansaid का उपयोग गर्भवती महिला के लिए ठीक है?\nगर्भवती स्त्रियों पर Ansaid के कई खतरनाक दुष्प्रभाव होते हैं, इसलिए इसको बिना किसी डॉक्टरी सलाह के न लें।\nक्या Ansaid का उपयोग स्तनपान करने वाली महिलाओं के लिए ठीक है?\nडॉक्टर की सलाह के बिना Ansaid का सेवन किया जा सकता। स्तनपान करवाने वाली महिला पर इसका विपरीत असर थोड़ा ही होता है।\nAnsaid का प्रभाव गुर्दे पर क्या होता है?\nAnsaid किडनी के लिए खतरनाक होती है। इसे बिना डॉक्टर की सलाह के न लें।\nAnsaid का जिगर (लिवर) पर क्या असर होता है?\nAnsaid के नकारात्मक असर लीवर पर हो सकते हैं। आपके लीवर पर दुष्प्रभाव शुरू हो तो दवा को दोबारा न लें और अपनी मौजूदा स्थिति के बारे में डॉक्टर से सलाह करें।\nक्या ह्रदय पर Ansaid का प्रभाव पड़ता है?\nAnsaid के परिणाम आपके हृदय पर बेहद हानिकारक होते है, यह दवा लेने से पहले चिकित्सक से बात करें।\nAnsaid का निम्न दवाइयों के साथ नकारात्मक प्रभाव - Severe Interaction of Ansaid with Other Drugs in Hindi\nAnsaid को इन दवाइयों के साथ लेने से गंभीर दुष्प्रभाव या साइड इफेक्ट्स हो सकते हैं -\nइन बिमारियों से ग्रस्त हों तो Ansaid न लें या सावधानी बरतें - Ansaid Contraindications in Hindi\nअगर आपको इनमें से कोई भी रोग है तो, Ansaid को न लें क्योंकि इससे आपकी स्थिति और बिगड़ सकती है। अगर आपके डॉक्टर उचित समझें तो आप इन रोग से ग्रसित होने के बावजूद Ansaid ले सकते हैं -\nAnsaid के बारे में अक्सर पूछे जाने वाले प्रश्न - Frequently asked Questions about Ansaid in Hindi\nक्या Ansaid आदत या लत बन सकती है?\nAnsaid की लत नहीं लगती, लेकिन फिर भी आपको इसे लेने से पहले सर्तकता बरतनी बेहद जरूरी है और इस विषय पर डॉक्टरी सलाह अवश्य लें।\nक्या Ansaid को लेते समय गाड़ी चलाना या कैसी भी बड़ी मशीन संचालित करना सुरक्षित है?\nहां, आप Ansaid को लेने के बाद वाहन चलाने या उद्योग में मशीन के पास भी काम कर सकते हैं।\nक्या Ansaid को लेना सुरखित है?\nक्या मनोवैज्ञानिक विकार या मानसिक समस्याओं के इलाज में Ansaid इस्तेमाल की जा सकती है?\nनहीं, Ansaid किसी भी तरह के दिमागी विकार का इलाज नहीं कर पाती है।\nAnsaid का भोजन और शराब के साथ नकारात्मक प्रभाव - Ansaid Interactions with Food and Alcohol in Hindi\nक्या Ansaid को कुछ खाद्य पदार्थों के साथ लेने से नकारात्मक प्रभाव पड़ता है?\nखाने को Ansaid के साथ लेने से जो भी दुष्प्रभाव शरीर पर होते हैं, उस पर कोई शोध न हो पाने के चलते पूरी जानकारी उपलब्ध नहीं है।\nजब Ansaid ले रहे हों, तब शराब पीने से नकारात्मक प्रभाव पड़ता है क्या?\nशराब के साथ Ansaid लेने से आपकी सेहत पर हानिकारक प्रभाव पड़ सकता है।\nAnsaid से जुड़े सवाल और जवाब\nक्‍या खुद अपनी मर्जी से डॉक्‍टर की सलाह के बिना Ansaid लेना बंद कर सकते हैं?\nखुद अपनी मर्जी से Ansaid बंद करने पर इसके हानिकारक प्रभाव झेलने पड़ सकते हैं और बीमारी के लक्षण भी वापिस आ सकते हैं। Ansaid खानी बंद करने से पहले हमेशा डॉक्‍टर से परामर्श करना चाहिए।\nक्‍या Ansaid खून को पतला कर सकती है?\nजी हां, Ansaid खून को पतला कर सकती है।\nAnsaid कैसे काम करती है?\nAnsaid शरीर में सूजन पैदा करने वाले प्रोस्‍टग्‍लैंडिंस के कार्य को रोकने का काम करती है। इस तरह Ansaid से चोट, दांत की सर्जरी, बर्सिटिस, कमर दर्द, डिसमेनोरिया, ऑप्रेशन के बाद होने वाले दर्द और ऑस्टियो-अ‍र्थराइटिस में दर्दभरी सूजन से आराम मिलता है।\nAnsaid का इस्‍तेमाल कैसे करें?\nAnsaid हमेशा हल्‍के भोजन के साथ लेनी चाहिए। खाली पेट Ansaid बिलकुल ना खाएं।\nक्‍या माइग्रेन के इलाज में Ansaid का इस्‍तेमाल कर सकते हैं?\nहां, माइग्रेन के इलाज में Ansaid का इस्‍तेमाल कर सकते हैं। डायक्लोफेनैक और अन्‍य नॉन-स्‍टेरायडियल एंटी-इन्फ्लैमेट्री दवाओं का इस्‍तेमाल माइग्रेन के इलाज में किया जा सकता है। लेकिन माइग्रेन के सही इलाज के बारे में एक बार डॉक्‍टर से परामर्श लेना जरूरी है।\nAnsaid के सारे विकल्प देखें - Substitutes for Ansaid in Hindi\nAnsaid के लिए सारे विकल्प देखें\nक्या आप या आपके परिवार में कोई Ansaid लेता है ? सर्वेक्षण करें और दूसरों की सहायता करें\nक्या Ansaid का इस्तेमाल आपने डॉक्टर के कहने पर किया है ?\nआपने Ansaid का कितनी मात्रा में इस्तेमाल किया है ?\nक्या आप Ansaid का सेवन खाने के बाद या खाने के पहले करते हैं ?\nआप Ansaid का सेवन किस समय करते हैं ?


जटायु के कटे पंख, खण्ड-11 / मृदुला शुक्ला - Gadya Kosh - हिन्दी कहानियाँ, लेख, लघुकथाएँ, निबन्ध, नाटक, कहानी, गद्य, आलोचना, उपन्यास, बाल कथाएँ, प्रेरक कथाएँ, गद्य कोश\nजटायु के कटे पंख, खण्ड-11 / मृदुला शुक्ला\nइंटर की परीक्षा, रिजल्ट और बीए में एडमीशन सब कुछ हो गया। बीए में एडमीशन लेते समय पापा से सुवास की थोड़ी बहस हुई, वे चाहते थे कि सुवास इंजीनियरिंग का फार्म भरे, फर्स्ट डिवीजन में भी अच्छे मार्क्स आए थे आइ.एस.सी में भी। लेकिन सुवास ने न तो बी.एस.सी में नाम लिखाया न ही इंजीनियरिंग में जाने में रुचि दिखाई. आखिर वर्मा जी ने भी हामी भर दी। दो की जगह चार बच्चे अब ट्यूशन पढ़ रहे थे, लेकिन उसी दो घंटे में सुवास उन्हें पढ़ाने जाता था। इससे उसे थोड़ी ताजगी मिलती और पैसों के लिए भी आत्मनिर्भरता बनी रहती थी।\nएक दिन सुवास निश्चिंत-सा लेटा था, तभी वर्मा जी ने बताया कि "दूबे जी बहुत आग्रह कर रहे थे। साल भर से बात टालता जा रहा हूँ, थोड़ा समय निकाल कर उनकी बेटी को भी पढ़ा दिया करो।"\nसुवास अनमना-सा पड़ा रहा, आखिर अपने मन को समझाया और दुर्गा पूजा की छुट्टियों में ही उसे पढ़ाने गया। सुवास जब पहुँचा दूबे जी की पत्नी सामने बैठी सब्जी काट रही थी। उसे देखकर बोली, बहुत दिनों से तुम्हारा इंतजार कर रहे थे। मेहरबानी कर निशा को पढ़ा दो तो मैट्रिक पास कर जाए. हमें कोई नौकरी-चाकरी तो करानी नहीं है। हमारे यहाँ तो बउआ इतना खेत जमीन है और कोई भोगने वाला नहीं। सोलह कमरे का घर है। दालान ही इतना बड़ा, उतना उ$ॅंचा गेट—सुवास ने टोका, "चाची निशा को बुला दीजिए तो हम पढ़ाना शुरू कर दें।" हाँ-हाँ बैठो बैठो, वह भी होगा। अरे निसबा देखो तुम्हारे मास्टर साहब आए हैं, इनको चाय पिलाओ. "\n"चाची कम से कम मुझे मास्टर साहब नहीं कहें और मेरे लिए चाय भी नहीं बनवाएँ, मैं चाय नहीं पीता, यह उस दिन भी बताया था।" झिझकते हुए सुवास ने कहा।\nतब तक निशा चाय लेकर आ चुकी थी। पतली, छरहरी, गेहुआं रंग, बड़ी-बड़ी कजरारी आँखें और मुसकुराते ओठ। सुवास ने नजर नहीं उठाई थी फिर भी देख लिया था। झुकी आँखों से उसने कप-प्लेट आगे बढ़ाया। आज नया कप प्लेट था और देने का तरीका भी शालीन। बात बढ़ाने की बजाय उसने बिना उधर देखे कप पकड़ लिया। सहमी, शरमाई निशा पीठ पलटते ही बहनों के साथ खिलखिलाती हुई कमरे में घुस गई. सुवास को उ$ब हो रही थी। निशा की माँ का प्रवचन खतम नहीं हो रहा था। सुवास ने चाय पी नहीं थी इसलिए उसे नहीं पता चाय कैसी थी, पर निशा की माँ ने मुँह बनाकर बताया, "का रे निशा, कतना चीनी दे दिया चाय में, मुँह एकदम चटचटा गया।" फिर बोलना शुरू किया, "जानते हो हमरा घर में इतना चीनी खर्चा होता है कि बोरा में चीनी आता है, दूबे जी कहते हैं बच्चा लोग का घर है तो करो खर्चा। हमलोग खाते पीते घर के ...," सुवास ने फिर दूबे जी की पत्नी को अपने घर की प्रशंसा में तल्लीन देखा था तो कहा"\n"कल से पढ़ाने आ जाउ$ंगा, आज एक जगह काम से जाना है।"\nसप्ताह भर में सुवास को पता चल गया कि पढ़ाई में निशा सामान्य से भी कम थी। सातवीं में उसकी पढ़ाई छुड़ा दी गई थी, आने जाने की असुविधा के नाम पर। शादी की बात उठाने पर मैट्रिक पास लड़की की फर्माइश से दूबे जी का ध्यान उसे पढ़ाने की ओर गया था। घर में निशा हर समय चुप-सी दबी सहमी-सी रहती या शायद माँ उसे घरेलू काम का इतना बोझ लाद देती कि पढ़ने के समय बिल्कुल थकी-सी होती और उसकी आँखें झपकने लगतीं। सुवास एक यंत्रा की तरह वहाँ पढ़ाता रहता, निशा किताबों पर झुकी होती। जितनी देर वह पढ़ाता दूबेजी की पत्नी वहीं पास में निगरानी के लिए बैठी रहती। सुवास को शुरू में बड़ा असहज लगता, लेकिन उसे यहाँ की मानसिकता का पता था।\nउस दिन भी दूबे जी की पत्नी, सब्जी वाले से अपने गाँव, जिसे वह देस कहती थी, मैं उगने वाली सब्जियों का पूरा ब्योरा दे रही थी, जो किसी के न खाने से यों हीं सड़ जाया करती थी। सुवास ने गणित के फार्मूले को बताना शुरू किया, निशा सिर्फ़ हूँ, हाँ करती जा रही थी। सुवास को पता था कि उसे कुछ भी समझ में नहीं आ रहा था फिर भी वह उ$ँची आवाज में लगातार बोलता जा रहा था, जिससे वहाँ बैठी दूबे जी की पत्नी की बातचीत में बाधा पहुँच रही थी, इससे वह उठकर बाहर जाकर बात करने लगी। सुवास ने निश्चिंतता की साँस ली थी। अगले दिन से दूबे जी की पत्नी ने वहाँ बैठना बंद कर दिया और सुवास का ध्यान निशा की पढ़ाई की ओर गया।\nएक दिन फिर से दूबे जी की पत्नी ने सुवास के लिए चाय भिजवा दी। सुवास ने लौटा दिया तो दूबे जी की पत्नी को बात करने का मौका मिल गया, "इस कोल्डफील्ड में चाय नहीं पीयोगे तो कोयला पत्थर कैसे हजम करोगे।"\nसुवास असमंजस में पड़ा सोचता रहा कि यहाँ के लोग हर खाने पीने की चीज के साथ कोयला पत्थर हजम करने की बात क्यों करते हैं। सिंह चाचा के शराब पीने पर उनकी वकालत करने वाला भी यही कह रहा था। इसी तर्क पर ये हर ग़लत सही काम करने की भी आजादी चाहते थे।\nयह सही था कि घर में बादल और वर्षा भी चाय पीने के लिए लड़ पड़ते थे। लेकिन नाना की सख्त हिदायत कि चाय बच्चों की भूख खत्म कर देती है और अतुल मामा को चाय की आदत के लिए पड़ती डाँट उसे हमेशा याद रहती और वह अभी भी चाय पसंद नहीं कर पाया।\nदूबे जी को भी खिलाने पिलाने का बहुत शौक था और वही एकमात्रा बाहर से आने वाला व्यक्ति था। इसलिए वे अक्सर जिद करते। एक दिन शाम को वह बताने गया कि दो तीन दिन नहीं आ पायेगा। तभी दूबे जी उसे लिट्टी खिलाने पर अड़ गए. वह नम्रता से मना करता रहा। दूबे जी की पत्नी कैसे चुप रह सकती थीं। बोली, "खालो बेटा हमरे देस का चीज है, बहुत अच्छा लगता है।"\nदूबे जी की पत्नी गोरे रंग और भरे बदन की महिला थी। गले में सोने की मोटी-सी चेन और माथे पर चौड़ी सिंदूर की रेखा जो मौसी की तरह न होकर नारंगी रंग की होती थी। उनके भरे पूरे होने की कहानी बताती थी। निरंतर बोलने और सुपाड़ी चबाते रहने की उनकी आदत थी। सुवास ने एक बार उन्हें देखा और लिट्टी खाने लगा। उसके गले में लिट्टी अटक रही थी, जिसे पानी के साथ गटक कर वह उस दिन वहाँ से छूट पाया।\nवर्मा जी ने पूछ लिया कि "दूबे जी की बेटी कुछ पढ़ लिख रही है या यों हीं" उन्होंने बात मौसी से पूछी थी लेकिन अपनी सर्ट पहनते-पहनते सुवास थोड़ा चोंक गया था। उस दिन उसने निशा से उसकी पढ़ाई के विषय में जानकारी लेने के लिए थोड़े से सवाल पूछे। निशा एकदम से शुरू हो गई-सच कहें सर, हमें इंगलिस में अंडा मिलता था, समाज और हिन्दी तो आज भी समझ लेते हैं, लेकिन गणित और साइंस कौन भगवान बनाया कि कुछ भी समझ नहीं सकते। माई कहती हैं एक बार में मैट्रिक पास कर लो। ये हो सकता है भला। "निशा ने एकदम सच्चाई के साथ उसकी आंखों में देखते हुए पूछा। तब तक उसकी छोटी बहन रिंकी बोल पड़ी," तू तो सात जनम में भी पास नहीं कर सकती। "चुप रिंकिया, नहीं तो देंगे एक थप्पड़ कि रोती हुई भागेगी। हम एक बार में बोर्ड पास करने की बात कर रहे हैं और इ कोनो शादी है कि सात जनम तक कोई कोशिश करेगा।"\nउस समय दूबे जी की पत्नी, स्नान पूजा में व्यस्त थी, छोटी बहन गीता और भाई स्कूल गए थे। इन दोनों बहनों की मौज हो गई थी। सुवास एकटक अपनी उस नई छात्रा को देख रहा था, जो पहले से मान बैठी थी कि पहली बार पास होना नामुमकिन है और बार-बार कोशिश करने की ज़रूरत क्या है? उससे ज़्यादा ज़रूरी तो शादी है। ऐसे सवाल जवाब से उसका कभी पाला नहीं पड़ा था। थोड़े आश्चर्य, थोड़ी हँसी, थोड़ी दुविधा से सुवास देख रहा था। निशा ने उन आँखों में पता नहीं क्या देखा कि झट से कान पर हाथ रखकर बोली, "सर ई बात माई को मत बताइयेगा हमको तुरंत दादी के पास गाँव भिजवा देगी।"\nसुवास ने किताबें बंद करते हुए कहा, "मुझे किसी से कुछ कहने की ज़रूरत नहीं, लेकिन जब पढ़ने के लिए दिल में जज्बा न हो तो मेरे यहाँ आने का कोई मतलब नहीं है।"\n"नहीं नहीं सर आप ज़रूर आइयेगा, पीछे से बारह वर्षीया रिंकी ने निशा की बात काटते हुए कहा-हाँ ताकि दू घंटा घर का छोड़कर यहाँ पढ़ने का नाटक कर सके."\n"रिंकी अब तो सच में मार खायेगी" निशा ने धमकाया।\nसुवास ने रिंकी की ओर देखा और कहा, "जाओ तुम भी पढ़ने बैठो और सोच विचार कर बोला करो।" सुवास की भारी आवाज से रिंकी जीभ काट कर अंदर के कमरे में चली गई.\nसुवास के सामने एकदम घरेलू और सामान्य बुद्धि की इस लड़की के अंदर पढ़ाई के प्रति ललक जगाना एक चुनौती थी। उसने इसी से निशा को समझाना शुरू किया, "आप हौसला रखें तो मंजिल ज़रूर मिलेगी।"\nनिशा बड़ी उत्सुकता से भर कर सुवास को देख रही थी। सुवास को लगा के कुछ पूछना चाहती है। उसने पूछा, "अब क्या बात है?"\nनिशा ने हैरानी से पूछा कि "सर आप मुस्लिम हैं"\nफिर जल्दी-जल्दी कहा, "नहीं सर बात ये है कि आप जज्बा, नामुमकिन हौसला इ सब बोलते हैं ना इसी से।"\nवह उठकर खड़ा हो गया। इस लड़की के अधकचरे ज्ञान से टकराने की हिम्मत नहीं बची थी उसके पास। निशा को लगा सर नाराज हो गए. आँखों में आँसू भरकर बोली, "गलती हो गई सर, अब हम कुछ नहीं पूछेंगे।"\nसुवास ने सिर्फ़ कहा, "समय हो गया अब कल पढ़ने को तैयार रहना।" ' भागा के विद्यार्थियों को पढ़ाकर जब वह लौटा तो सोच रहा था कि निशा वैसी बिल्कुल नहीं है जैसा उसने पहले देखा था। चंचल है, जीवन से भरी हुई है और सबसे अच्छी बात कि बन्दिशों, पाबंदियों के बीच भी खुश रहना जानती है। लेकिन इसे दुनिया के विषय में कुछ भी पता नहीं, पढ़ाई से कोई प्रेम नहीं। जैसे भी हो अपनी इस छात्रा को परीक्षा पास कराना ही होगा।\nचार दिन बाद सुवास ने बहुत मेहनत से उसे ग्रामर की कुछ आसान-सी बातें बर्ताइं, रटने के लिए अंग्रेज़ी के कुछ शब्दों के अर्थ दे दिए. वह उसकी साइंस की किताब उठाकर देख रहा था क्योंकि नया कोर्स लागू हो गया था। काफी समय बाद जब सुवास को लगा कि उसे कल के लिए समझा कर उठा जाए तो देखा निशा अपनी कापी को देख कुछ सोच रही थी। सुवास ने पूछा, "क्या हुआ, सब याद हो गए?"\n"उधर दूसरी तरफ हमने गाना लिखा था, आपने इस तरफ इतनी काट पीट कर दी कि गाना पढ़ा नहीं जाता" निशा के गाने के प्रति चिंता देख सुवास भन्ना गया।\nतुम कोई गाना सिखाने वाला मास्टर रख लो और माई से कहो मुझे बख्श दें, छोड़ दें। उर्दू के शब्द निकलते देख सुवास अचानक सचेत हो गया।\nनिशा फिर चिंहुक कर उठी, "अरे नहीं-नहीं सर माफ करें, मुझसे गलती हो गई. असल में हमें गाना बहुत अच्छा लगता है। सातवीं में पढ़ते थे तो स्कूल में गाती थी। माई बस छठ मइया का गीत गाने कहती है, हम फ़िल्म का गाना गाते हैं तो बहुत गुस्साती है। अब नहीं लिखेंगे गाना। अब बस इंगलिस और गणित पढ़ेंगे।"\nउस दिन आते-आते आठ बज गये थे। नाश्ता का समय निकल गया था। बादल ने कहा, "भैया दूबे चाचा के यहाँ लगता है नाश्ता ज़्यादा कर लेते हो, कितनी देर हो गई."\nसुवास सोचने लगा सच में ही इतनी देर हो गई, पर आज पता क्यों नहीं चला।\nआजकल सुवास अपनी पढ़ाई और ट्यूशन में बहुत व्यस्त हो गया था। वर्षा इसी से अपने भैया से रूठी रहती। सुवास ने सोचा आज नन्ही बहन के लिए टाफी लेता चले, उसी दुकान से उसने उसके लिए हेयर बैंड भी खरीद लिया, तितली और फूलों वाला।\nघर आकर देखा तो वर्षा अपनी पढ़ाई में लगी थी। सुवास ने टाफी और हेयर बैंड उसकी बगल में रखकर पूछा कि "आज कल बड़ी पढ़ाई हो रही है।"\nवर्षा ने मुँह फुलाते हुए कहा, "आपको तो दूसरों को पढ़ाने में मन लगता है, मुझे कौन पढ़ाएगा?"\nसुवास ने धीरे से उसके बालों को सहलाया, "अच्छा तुझे सचमुच पढ़ना है तो आ पढ़ा देता हूँ।"\n"नहीं भैया, मुझे कल ही 'फैमली' पर प्रोजेक्ट जमा करना है, वह बना दो नहीं तो मिस बहुत डाँटेगी।"\nसुवास ने मुस्कुराहट को छिपाते हुए कहा, "तू बड़ी चालाक है, आधा काम बादल से कराती है, आधा मुझसे। अच्छा ला, स्केचपेन और रंगीन पेपर, गोंद सभी।"\nसुवास ने मनोयोग से उसका प्रोजेक्ट तैयार कर दिया तो वर्षा मुँह पर हाथ धरे हँस रही थी"भैया मैंने आपको छका दिया। कल से तो दिवाली और छठ की छुट्टी है। बादल ने कहा-यह हमेशा यही करती है। सुवास भी वर्षा की खुशी देख बस उसकी निश्छलता पर हँस रहा था। वर्षा बोली," अरे भैया भी हँस रहे हैं। "\nदिवाली आई तो इस बार सुवास ने भी घरौंदे बनाए और दीए सजाने में मदद की थी। बादल और मौसी यह सब देखकर हैरान थे। वर्माजी का इस तरफ ध्यान ही नहीं था।\nसमय मिलने पर इधर सुवास ने फिर से टहलना शुरू कर दिया था और टहलते हुए दामोदर नदी के छोर तक पहुँच जाता था। कच्ची पगडंडी थी, घनी झाड़ियां और पलाश के पेड़। दामोदर का पानी देख उसे गंगा का किनारा याद आता। पानी तो बस पानी था, हरहराता हुआ, ठंडक पहुँचाता, सबों की परछाई समेटता। सुवास को अब दामोदर से लगाव हो गया था।\nछठ के दिन दूबे जी ने सुवास को भी अपने साथ घाट पर चलने के लिए कहा। झेंपते हुए सुवास, बादल और वर्षा के साथ ही, दूबे परिवार के संग दामोदर नदी के घाट पर गया था वहाँ उसने भी अर्घ्य दिया। निशा ने सुंदर-सा आसमानी रंग का सलवार सूट पहना था और कानों में माँ की बालियां डाली थीं। उसी ने लोटे में दूध भरकर सुवास को दिया और समझाया कि "सर सूप के उ$पर से इस तरह अर्घ्य दिया जाता है।"\nसुवास जब से भागलपुर से आया था, इन सब चीजों से अपने को दूर रखता। घर में मौसी छठ नहीं करती थी। वर्षा पहली बार छठ घाट पर आई थी इसी से बादल के साथ वह भी बहुत खुश थी। सुवास ने घर आकर वर्षा को छेड़ा था, "आज वर्षा बहुत खुश है क्या बात है।" वर्षा बोल उठी, "भैया हम तो ऐसे ही थे, आप आजकल बहुत खुश दीखते हैं।" सुवास सकपका गया क्या सचमुच ऐसा बदल गया है वह।\nदोपहर से सुवास ढीला-सा पड़ा था। दरअसल दोरस मौसम का असर था। थोड़ी ठंड भी महसूस हो रही थी। सुवास उस दिन निशा को पढ़ाने नहीं जाना चाहता था, पर आदतन, समय होने पर कमीज और उसके उ$पर स्वेटर डाल पढ़ाने चला गया। मंगलवार का दिन था। दूबे जी की पत्नी प्रत्येक मंगलवार शाम हनुमान मंदिर में लड्डू चढ़ाने जाती थी। उस दिन भी वहीं गई हुई थी। सभी भाई बहन पहले वहीं पढ़ रहे थे और निशा रसोई में थी। उसके जाने पर वे लोग अंदर पढ़ने चले गए. निशा अपनी किताबों के साथ आकर बैठी तो सुवास ने थोड़ा बहुत उसका ट्रांसलेशन देखा और हिन्दी पर्यायवाची शब्दों को रटने दिया।\nसुवास का सिर दर्द से फटा जा रहा था, जुकाम के कारण नाक और आँखें लाल हो गई थीं फिर भी कोशिश कर रहा था कि कुछ पढ़ा दे। रिंकी बीच-बीच में आकर दीदी से कुछ पूछने आ जाती थी। निशा ने अचानक उठकर कहा, "आज मेरा मन पढ़ने का नहीं है सर। ऐसे तो आप चाय नहीं पीते परंतु आज अदरक वाली चाय बनाकर लाती हूँ, आपका सिरदर्द गायब हो जाएगा।"\nसुवास ने लाचारी में सिर झुका दिया। निशा के हाथों की चाय सचमुच अच्छी थी और सुवास को सरदी में राहत महसूस हुई. उसने अपने को समेटते हुए कहा कि अपनी पढ़ाई पर ध्यान दे और हो सकता है कल वह नहीं आ पाए.\nतब तक दूबे जी की पत्नी मंदिर से आ गई थी। उन्होंने चाय के जूठे कप-प्लेट देख हँसते हुए कहा, "अरे आज तो मास्टर साहब ने चाय पी ली, गजब हो गया।"\nसुवास बिकुल झेंप गया कि क्या सोचती होगी चाची भी।\nहड़बड़ाते हुए बोला कि "आज तबीयत थोड़ी ठीक नहीं है चाची, इसलिए जल्दी जा रहा हूँ।"\n"ठीक है बचवा जाओ, आराम करो" कहकर दूबे जी की पत्नी अंदर गई. सुवास दरवाजे तक पहुँचा ही था कि निशा ने पीछे से आवाज दी, "सर आपका पेन छूट गया है।" जब तक वह पाकेट टटोलता, निशा ने विक्स की छोटी-सी डिबिया उसकी मुट्ठी में सबसे छिपाकर रख दी। अकबकाया-सा सुवास पाकेट में हाथ डाल वहाँ से चल दिया।\nउस रात उसने खाना के लिए मना कर दिया। चादर ओढ़कर उसने विक्स लेकर अपने सिर और आँखों के उ$पर लगाया। आराम मिला तो एक सुखद एहसास हुआ। वह सोचने लगा कि निशा एक सामान्य बुद्धि की छात्रा ही नहीं, एक संवेदनशील लड़की भी है, जो बिना बताए उसकी तकलीफ और ज़रूरतें जान सकती है।\n"http://www.gadyakosh.org/gk/index.php?title=जटायु_के_कटे_पंख,_खण्ड-11_/_मृदुला_शुक्ला&oldid=34537" से लिया गया\nइस पृष्ठ का पिछला बदलाव9सितम्बर 2017 को 13:47 बजे हुआ था।\nयह पृष्ठ 1,096 बार देखा गया है।


आईपीएल में न बिकने पर इरफान की भावुक पोस्ट - BBC News हिंदी\nइरफान पठान ने अपने प्रशंसकों के लिए लिखी भावुक पोस्ट\nआईपीएल के दसवें सीजन में इरफान पठान उन अहम खिलाड़ियों में से एक हैं जिन्हें किसी ने बोली लगाने लायक नहीं समझा. ऑल राउंडर इरफान पठान ने अपने प्रशंसकों के लिए सोशल मीडिया पर एक भावुक पोस्ट लिखी है. उन्होंने कहा कि वह हार नहीं मानने वाले हैं.\nइरफान पठान का बेस प्राइस 50 लाख रुपए था. ऐसा माना जा रहा था इस ऑलराउंडर खिलाड़ी में कई टीमों की दिलचस्पी होगी लेकिन किसी ने बोली नहीं लगाई. 32 साल के इस क्रिकेटर ने बताया कि अतीत में भी उन्हें ऐसी मुश्किलों को सामना करना पड़ा था और उन्होंने अपनी मेहनत से वापसी की है.\nगंभीर, युवराज बाहर, पठान की हुई वापसी\nधोनी, पठान की बदौलत भारत जीता\nइरफान ने लिखा है, ''2010 में मैंने पांच फ्रैक्चर का सामना किया था. डॉक्टरों ने कहा था कि शायद मैं फिर कभी क्रिकेट नहीं खेल पाऊंगा और सपना देखना छोड़ देना चाहिए. उस वक्त मैंने कहा था कि मुश्किल से मुश्किल दर्द सह लूंगा लेकिन अपने मुल्क के लिए इस ख़ूबसूरत खेल को नहीं खेलने का दर्द नहीं झेल पाऊंगा. मैंने कड़ी मेहनत की और न केवल क्रिकेट खेलना शुरू किया बल्कि टीम इंडिया में वापसी भी की.''\nइरफान ने आगे लिखा है, ''मैंने अपने जीवन और करियर में कई मुश्किलों को देखा है, लेकिन कभी हथियार नहीं डाला. यही मेरी पहचान है और आगे भी इसी के साथ बढ़ूंगा. अभी मेरे सामने यह बाधा है लेकिन आपकी दुआएं मेरे साथ है. मैं इसे उन सभी प्रशंसकों से साझा करना चाहता था जो हर मुश्किल वक़्त में मेरे साथ खड़े रहे.''\nइरफ़ान पठान के अंतरराष्ट्रीय करियर पर एक नज़र\nटेस्ट- 29, विकेट- 100, रन- 1105\nवनडे- 124, विकेट- 173, रन- 1544


मायावती को सता रहा है जड़ों से कटने का दुख, कर सकती हैं ये बदलाव! – Live Today | Hindi TV News Channel\nमायावती को सता रहा है जड़ों से कटने का दुख, कर सकती हैं ये बदलाव!\nKush TiwariJuly 6, 2019 - 8:22 pm\nलखनऊ। मायावती बेहद परेशान हैं। लगातार दरकते वोट बैंक को देखते हुए वे अब आमूलचूल बदलाव की दिशा में काम कर रही हैं। हाल ही में आयोजित बसपा पदाधिकारियों की बैठक में उन्होंने इस बात के संकेत भी दे दिए हैं। मायावती का सबसे बड़ा फोकस अपने दलित वोट बैंक को वापिस खींचना है। वे अब खांटी दलित राजनीति की दिशा में लौटने की कवायद में हैं।\nसमाजवादी पार्टी से नाता तोड़ चुकी मायावती अब कांग्रेस को भी अलविदा करने के मूड में हैं। मध्यप्रदेश और राजस्थान में बीएसपी ने कांग्रेस को समर्थन दिया हुआ है। मायावती ने कार्यकर्ताओं और पदाधिकारियों के साथ हुई बैठक में इस बात के साफ संकेत दिए कि बीएसपी का वोटबैंक दरकाने में उसके सहयोगियों की बड़ी भूमिका है। उनके चलते वोटर कंफ्यूज हो रहा है।\nवे इस फैसले से आरक्षण के फायदे में होने वाली उथलपुथल को अपने हित में इस्तेमाल करने की रणनीति पर काम कर रही हैं। यूपी में 11 सीटों पर होने वाले उपचुनाव मायावती की इस नई रणनीति का लिटमस टेस्ट होंगे।


Corona Guidelines: कोरोना के कारण आप भी हैं घर पर क्‍वारंटाइन तो जान लीजिये सरकार की ये गाइडलाइंस\nHomeHealthCorona Guidelines: कोरोना के कारण आप भी हैं घर पर क्‍वारंटाइन तो...\nनई दिल्‍ली. देश में इन दिनों कोरोना वायरस संक्रमण (Coronavirus) के मामले बेहद तेजी के साथ फैल रहे हैं. कोरोना वायरस (Covid 19) का नया वेरिएंट ओमिक्रॉन (Omicron) भी बड़ी संख्‍या में लोगों को अपनी चपेट में ले रहा है. रोजाना कोरोना वायरस के नए केस हजारों की संख्‍या में सामने आ रहे हैं. हालांकि अभी यह मामले गैर लक्षणी या हल्‍के लक्षण वाले हैं. ऐसे में यह अभी कम जानलेवा हैं और घर पर डॉक्‍टरी परामर्श के साथ इसके मरीज ठीक हो रहे हैं.\nजो कोरोना मरीज (Corona Patients) हल्‍के कोविड लक्षण या गैर लक्षणी वाले हैं, उनके लिए स्‍वास्‍थ्‍य मंत्रालय समय-समय पर होम आइसोलेशन (Home Isolation) के लिए गाइडलाइंस जारी करता है. ताकि उन्‍हें मेडिकल सहायता मुहैया होने में कोई दिक्‍कत ना हो. साथ ही घर पर रहते हुए उनके परिवारवालों को भी उसके जरिये कोरोना ना फैल पाए.\nदरअसल गैर लक्षणी कोरोना मरीज वे होते हैं, जिनमें कोरोना के कोई लक्षण नहीं होते हैं और उनका ऑक्‍सीजन लेवल भी 93 फीसदी से अधिक होता है. वहीं हल्‍के लक्षण वाले मरीजों में भी ऑक्‍सीजन लेवल 93 फीसदी से अधिक होता है. उन्‍हें बुखार हो भी सकता है और नहीं भी. उन्‍हें सांस लेने में कोई दिक्‍कत नहीं होती है.\nसिर्फ वहीं कोरोना मरीज होम आइसोलेशन या क्‍वारंटाइन में रह सकते हैं, जिन्‍हें हल्‍के लक्षण या कोई लक्षण ना हों.ये हैं होम आइसोलेशन में रह रहे कोरोना मरीज के लिए नियम\n– मरीज को घर के अन्य सदस्यों से खुद को अलग करना चाहिए. एक अलग कमरे में रहना चाहिए. घर के अन्य लोगों से दूर रहना चाहिए, विशेष रूप से बुजुर्गों और अन्‍य बीमारियों से जूझ रहे लोगों से भी .\n– मरीज को एक हवादार कमरे में क्रॉस वेंटिलेशन के साथ रहना चाहिए और ताजी हवा आने के लिए खिड़कियां खुली रखनी चाहिए.\n– हमेशा तीन परतों या लेयर वाले मेडिकल मास्क का इस्तेमाल करना चाहिए। अगर मास्क गीला हो जाता है या दिखने में गंदा हो जाता है तो उन्हें हटा देना चाहिए. एक मास्‍क को 8 घंटे इस्‍तेमाल किया जा सकता है. देखभाल करने वाले के मरीज के कमरे में जाने की स्थिति में देखभाल करने वाले और मरीज, दोनों ही एन-95 मास्क का उपयोग कर सकते हैं.मास्क को टुकड़ों में काटकर और पेपर बैग में कम से कम 72 घंटे के लिए रख कर फेंक देना चाहिए.\n– मरीज को पर्याप्‍त पानी या अन्‍य पेय पदार्थ पीने चाहिए.\n– हाथों को कम से कम 40 सेकंड तक साबुन और पानी से बार-बार धोना चाहिए. अल्कोहल आधारित सैनिटाइजर से हाथ साफ करने चाहिए.\n– मरीज घर के अन्य लोगों के साथ बर्तन सहित निजी सामान साझा नहीं करेंगे.\n– कमरे में बार-बार छुई जाने वाली सतहों (टेबलटॉप, डोर नॉब्स, हैंडल आदि) की साबुन/डिटर्जेंट और पानी से सफाई सुनिश्चित करें. मास्क और दस्ताने के उपयोग जैसी आवश्यक सावधानियों का पालन करते हुए या तो मरीज या देखभाल करने वाले द्वारा सफाई की जा सकती है.\n– मरीज की पल्स ऑक्सीमीटर के साथ ब्‍लड ऑक्सीमीटर की निगरानी की सलाह दी जाती है।\n– रोजाना तापमान की निगरानी के साथ अपने स्वास्थ्य की स्वयं निगरानी करनी चाहिए और किसी भी लक्षण के बिगड़ने पर तुरंत रिपोर्ट करना चाहिए. स्थिति को इलाज करने वाले डॉक्‍टर के साथ-साथ निगरानी टीमों/नियंत्रण कक्ष के साथ साझा किया जाना चाहिए.– मुमकिन हो तो मरीज की देखभाल करने वाले उसी व्‍यक्ति को जिम्‍मेदारी दी जानी चाहिए, जिसे वैक्‍सीन की दोनों डोज लग चुकी हैं. उन्हें मरीज के आसपास हर समय ट्रिपल लेयर मेडिकल मास्क पहनना आवश्यक है.\nमरीज के साथ इन बातों का विशेष ख्‍याल रखे परिवार\n– मरीज के शरीर के तरल पदार्थ जैसे नाक, लार आदि के सीधे संपर्क में आने से बचें. मरीज को संभालते समय डिस्पोजेबल दस्ताने का प्रयोग करे.\n– किसी भी सामान से सीधा संपर्क में आने से बचें. जैसे खाने के बर्तन, व्यंजन, पेय, इस्तेमाल किए गए तौलिये या बिस्तर.\n– उसके कमरे में भोजन उपलब्ध कराया जाना चाहिए। रोगी द्वारा उपयोग किए जाने वाले बर्तनों और बर्तनों को दस्ताने पहनकर साबुन/डिटर्जेंट और पानी से साफ करना चाहिए. उचित सफाई के बाद बर्तनों का उपयोग किया जा सकता है.\n-दस्ताने उतारने या इस्तेमाल की गई वस्तुओं को छूने के बाद हाथ साफ करें. मरीज द्वारा उपयोग की जाने वाली सतहों, कपड़ों या साफ करते समय ट्रिपल लेयर मेडिकल मास्क और डिस्पोजेबल दस्ताने का प्रयोग करें.\n– इस्तेमाल किए गए मास्क, दस्ताने और ऊतक या COVID-19 रोगियों के खून/शरीर के तरल पदार्थ, इस्तेमाल की गई सीरिंज, दवाएं आदि शामिल हैं, को बायोमेडिकल कचरे के रूप में माना जाना चाहिए और उसी के अनुसार पीले बैग में इकट्ठा करके निपटाया जाना चाहिए और सौंप दिया जाना चाहिए। कचरे वाले को अलग से देना चाहिए. ताकि घर और समुदाय में संक्रमण को और फैलने से रोका जा सके.\nहल्‍के या गैर लक्षणी मरीजों का इलाज होम आइसोलेशन में कैसे करें?\n– मरीजों को डॉक्‍टर के साथ संवाद में होना चाहिए और किसी भी परेशानी के मामले में तुरंत रिपोर्ट करना चाहिए.\n– डॉक्‍टर से परामर्श करने के बाद मरीज को अन्य बीमारियों के लिए दवाएं जारी रखनी चाहिए.\n– मरीज www.esanjeevaniopd.in पर उपलब्ध ई-संजीवनी टेली-परामर्श प्लेटफॉर्म सहित जिला/राज्य प्रशासन द्वारा उपलब्ध कराए गए टेली-परामर्श प्लेटफॉर्म का उपयोग कर सकते हैं.\n-मरीज गर्म पानी से गरारे कर सकते हैं या दिन में तीन बार भाप से सांस ले सकते हैं.\n– अगर दवाएं लेने के बाद भी बुखार कम नहीं हो रहा है तो डॉक्‍टर से सलाह लेकर ही अन्‍य दवा लें.– अपने डॉक्‍टर परामर्श के बिना स्व-दवा, रक्त जांच या छाती एक्स रे या छाती सीटी स्कैन जैसी रेडियोलॉजिकल इमेजिंग के लिए जल्दबाजी न करें।\n– हल्के रोग में स्टेरॉयड का संकेत नहीं दिया जाता है और इसे खुद नहीं लिया जाना चाहिए.\nजब हो ऐसी परेशानी तो जरूर लेनी चाहिए मेडिकल मदद\n– जब लगातार3दिनों तक बुखार 100 डिग्री से नीचे नहीं उतरे.\n– सांस लेने में तकलीफ होने लगे.\n– जब ऑक्‍सीजन लेवल 93 फीसदी या उससे नीचे आने लगे.\n– सीने में दर्द या दबा महसूस हो.\n– अधिक थकान लगे.\nहोम आइसोलेशन को कब खत्‍म करें?\nदिशानिर्देशों के अनुसार होम आइसोलेशन के तहत मरीजों को तब इसे खत्‍म करने की इजाजत दी जाती है जब उनकी रिपोर्ट पॉजिटिव आने के दिन से7दिन पूरे हो गए हों और तीन दिनों से बुखार ना आ रहा हो. लेकिन वे मास्क पहनना जारी रखेंगे. होम आइसोलेशन की अवधि समाप्त होने के बाद दोबारा कोरोना टेस्‍ट कराने की कोई आवश्यकता नहीं है.


Green Coffee परिणाम: साइबरस्पेस में वजन घटाने के लिए सर्वश्रेष्ठ उत्पादों में से एक?\nजब वजन घटाने की बात आती है, तो आप Green Coffee बारे में कुछ सुनते हैं - वह क्यों है? यदि कोई राय पर भरोसा करता है, तो कारण स्पष्ट हो जाता है: आप वर्तमान में बहुत बार संदेह में हैं कि क्या Green Coffee वादे पूरा करती है? हम आपको बताएंगे कि आप वास्तव में किस हद तक अपना वजन कम कर सकते हैं:\nआप बस पर्याप्त नहीं लेते हैं? आज जानें कि आप आसानी से अपना वजन कम करने के लिए क्या कर सकते हैं!\nआप सपने देखते हैं कि आप उन कपड़ों को खरीद सकते हैं जिन्हें आप जल्द से जल्द पसंद करते हैं? आप समुद्र तट की छुट्टी से प्यार करते हैं, जहां आप जैसे चाहें वैसे कपड़े पहने जा सकते हैं? आप इस विचार के बारे में क्या सोचते हैं कि अन्य लोग आपके उच्चारण किए गए आंकड़े के कारण आपको ईर्ष्या करते हैं?\nज्यादातर लोगों को यह समस्या होती है, जो हमेशा मौजूद रहती है और फिर भी लगभग किसी के द्वारा हल नहीं की जा सकती है। वजन कम करना मांग और श्रमसाध्य है, इसलिए बहुत से लोग अब परवाह नहीं करते हैं।\nयह कष्टप्रद है, क्योंकि अब आपके पास चुनने के लिए कई प्रभावी संसाधन हैं, जिसके साथ आप वजन कम करने में निरंतर सफलता प्राप्त कर सकते हैं। क्या Green Coffee समान रूप से Green Coffee जाता है? अपने आप को सूचित रखें और हम आपको बताएंगे।\nउत्पाद एक प्राकृतिक नुस्खा पर आधारित है, कार्रवाई के परिचित तंत्र का लाभ उठाते हुए और कम से कम संभावित दुष्प्रभावों और सस्ते वजन के साथ वजन कम करने के लिए आविष्कार किया गया था।\nउस के शीर्ष पर, निर्माता बिल्कुल प्रेरणादायक है। खरीद व्यवस्था के बिना वसूली योग्य है और इसे एसएसएल एन्क्रिप्टेड लाइन के माध्यम से किया जा सकता है।\nGreen Coffee, यह विशेष रूप से सामग्री है, साथ ही साथ जो शेर के प्रभाव के लिए प्रासंगिक हैं।\nइसी तरह, विभिन्न सामग्रियों की उच्च खुराक प्रेरित करती है। एक बिंदु जहां कई उत्पाद विफल हो जाते हैं।\nवजन घटने पर सबसे पहले थोड़ा सा अज्ञात लगता है, लेकिन अगर आप इस घटक के वर्तमान अध्ययन पर नज़र डालें तो आपको आश्चर्यजनक रूप से आशाजनक परिणाम मिलेंगे।\nएक मनमौजी, सक्रिय अवयवों की अच्छी तरह से संतुलित एकाग्रता और अन्य अवयवों के साथ आपूर्ति की जाती है जो स्थायी शरीर में वसा हानि में अपना हिस्सा करते हैं।\nसभी अवयव केवल जैविक संसाधनों के पूरक हैं और शरीर और भलाई पर कोई नकारात्मक प्रभाव नहीं डालते हैं\nआप वज़न कम करने के नुस्खे के बारे में Arneihaus और शर्मनाक बातचीत के लिए सैर को बचाते हैं\nअसतत ऑनलाइन ऑर्डरिंग की मदद से, आपकी किसी भी दुर्दशा को कुछ भी सुनने की आवश्यकता नहीं है\nGreen Coffee निरंतर शरीर में वसा हानि के सबसे लोकप्रिय साधनों में से एक है, क्योंकि यह केवल शरीर की कार्रवाई के अपने तंत्र के प्रति प्रतिक्रिया करता है।\nमानव जीव में अंततः अपने वजन को कम करने के लिए बर्तन होते हैं और यह उन प्रक्रियाओं को शुरू करने के बारे में है।\nनिर्माता की व्यावसायिक वेबसाइट के अनुसार, निम्नलिखित प्रभावों पर अत्यधिक जोर दिया जाता है:\nसफलता का एक हिस्सा बेसल मेटाबॉलिक रेट को बढ़ाने पर आधारित है, जो एक बेहतर एहसास पैदा करता है और वसा को अधिक प्रभावी ढंग से जलाता है\nGreen Coffee आपको अतिरिक्त शक्ति प्रदान करती है और आपकी भावना को बढ़ाती है, जिससे कैलोरी प्रतिबंध बहुत आसान हो जाता है\nये Green Coffee साथ कल्पनीय सिद्ध प्रभाव हैं। हालांकि, यह स्पष्ट होना चाहिए कि ये निष्कर्ष, निश्चित रूप से, व्यक्ति से दूसरे व्यक्ति में, अधिक मजबूत या कमजोर हो सकते हैं। केवल व्यक्तिगत प्रमाण स्पष्टता लाएगा!\nउत्पाद मानव शरीर के साथ बातचीत करता है और इसके खिलाफ या उसके बगल में नहीं, जो परिस्थितियों को प्रभावी ढंग से बाहर करता है।\nक्या इस बात की संभावना है कि लेख पहली बार में थोड़ा अजीब लगेगा? पुरुषों को वास्तव में सुखदायक महसूस करने के लिए थोड़े समय की आवश्यकता होती है?\nज़रूर बात! शरीर तार्किक रूप से एक परिवर्तन से गुजरता है और यह अब एक प्रारंभिक वृद्धि या सिर्फ अजीब भावना है - यह एक साइड इफेक्ट है, जो बाद में कम हो जाता है।\nGreen Coffee उपयोगकर्ताओं की रिपोर्टें इसी अर्थ में बताती हैं कि साइड इफेक्ट्स नहीं होते हैं।\nऐसे कौन से मानदंड हैं जो यह सुनिश्चित करते हैं कि एक उत्पाद को इस्तेमाल करने से बचना चाहिए?\nआप अपने स्वयं के कल्याण में वित्तीय रूप से निवेश करने के लिए इच्छुक नहीं होंगे, और किस हद तक आप अंततः वसा खो देंगे या नहीं, आप वास्तव में परवाह नहीं करते हैं? इन परिस्थितियों में, यह भी कोशिश न करें। यदि आप वयस्क नहीं हैं, तो निश्चित रूप से यह विधि आपके लिए अनुशंसित नहीं है। आप मानते हैं कि आप उत्पाद का उपयोग कर्तव्यनिष्ठा से नहीं कर पाएंगे? इन परिस्थितियों में, Green Coffee उपयोग करना आपके लिए उपयुक्त तरीका नहीं है।\nयदि ये बिंदु स्पष्ट रूप से आपको स्पर्श नहीं करते हैं, तो आपको बस एक काम करना है: यदि आपको यह महसूस करने के लिए आत्मविश्वास मिलता है, "शरीर की संरचना में कोई प्रगति करने के लिए, यह बहुत अधिक प्रयास नहीं करेगा!" यह सक्रिय होने का समय है।\nमुझे यकीन है कि Green Coffee साथ आप अपनी कठिनाइयों को नियंत्रित करने की स्थिति में हैं!\nआइटम खरीदने से पहले आपको लेने की चिंता करने की ज़रूरत नहीं है। आपको जो कुछ भी आंतरिक करना चाहिए वह यह है कि आप जहां भी हों, दिन में, दिन में, दिन में उपाय का उपयोग करना बहुत आसान है।\nकंपनी के पत्रक में और वास्तविक ऑनलाइन दुकान में (पोस्ट में वेबसाइट) आपको उचित खुराक के बारे में सभी सलाह मिलती हैं और क्या महत्वपूर्ण है .\n. यह इस उत्पाद को उल्लेखनीय रूप से इस तरह के Airsnore जैसे उत्पादों से अलग करता है।.\nकई ग्राहकों का कहना है कि आप पहले से ही पहले इस्तेमाल में भारी बदलाव महसूस कर सकते हैं। इसलिए यह असामान्य नहीं है कि कुछ हफ्तों के बाद पहले से ही सफलताओं को बुक किया जा सकता है।\nहालाँकि, उपभोक्ता Green Coffee इतने अधिक प्रभावित होते हैं कि कुछ समय के बाद, वे कभी-कभी कुछ हफ़्ते के लिए फिर से इसका इस्तेमाल करते हैं।\nयह समझ में आता है, इसलिए, जबकि कुछ संदेश इसके विपरीत गवाही देते हैं, वे थोड़ी देर के लिए उत्पाद का उपयोग करेंगे और दृढ़ता में दृढ़ता से रहेंगे। कृपया हमारी अन्य सलाह के लिए हमारे ग्राहक सेवा पर ध्यान दें।\nGreen Coffee साथ अनुभव करने वाले पुरुषों को यह कैसे पता चलता है?\nद्वारा और बड़े, उपयोगकर्ताओं के बयान भारी उत्पाद पल्ला झुकना। बेशक, ऐसे अन्य लोग हैं जो थोड़ा असंतुष्ट हैं, लेकिन मूल रूप से समीक्षा बहुत उदार हैं।\nइस घटना में कि आप अभी भी Green Coffee लेकर संशय में हैं, आपको अपनी कठिनाइयों का सामना करने की इच्छा की कमी हो सकती है।\nकहानियों को देखते हुए, यह पता चलता है कि काफी बड़े प्रतिशत लोग वास्तव में संतुष्ट हैं। यह स्पष्ट नहीं है, क्योंकि अधिकांश अन्य निर्माताओं को लगातार बुरी तरह से आंका जा रहा है। और मैंने पहले ही अनगिनत ऐसे उत्पादों को खरीदा और परखा है।\nGreen Coffee साथ वजन कम करना आश्चर्यजनक रूप से आसान है\nआप लोगों के बीच फिर से समय बिताने का आनंद लेंगे\nपारंपरिक आहार योजना के साथ वजन कम करने में लंबा समय और सहनशक्ति लगती है। स्लिमिंग में समय लगता है, दृढ़ता की आवश्यकता होती है, और एक लंबे परीक्षण के लिए आत्म-नियंत्रण रखता है।\nयदि आप इस इच्छा को संबोधित करते हैं, तो आप स्पष्ट रूप से कुछ भी जोखिम के बिना, यहां उन लोगों जैसे उत्पादों के उपयोग के माध्यम से अपनी सफलता को आगे बढ़ाएंगे।\nक्या आप चिंतित हैं कि आप किसी अजनबी को घोटालेबाज कह सकते हैं? वहाँ तुम उसके ऊपर खड़े हो।\nआपकी प्राथमिकता के अनुसार, साइड इफेक्ट्स को लेते समय कोई समस्या नहीं लगती है। यह परिणाम कई समीक्षाओं के मेरे मूल्यांकन और उपाय की अच्छी तरह से स्थापित संरचना को देखते हुए है।\nक्या आपको अब यह कहना चाहिए: "बेशक मैं अपना वजन कम कर लूंगा और कुछ चीजें करूंगा लेकिन पैसे बर्बाद मत करो"। आप किसी भी समय इस स्थिति से बाहर नहीं आ सकते हैं, इसलिए जागरूक रहें।\nआखिरकार, लंबे समय तक सपने देखने के लिए दुनिया भर में घूमते हुए, यह एक उत्थान की भावना क्या होगी।\nमैं कहता हूं, Green Coffee वजन घटाने के मामले में अब तक किसी के लिए भी पूरी तरह से आवश्यक है और आज के बाद से सस्ते बोनस कार्यक्रम हैं, बहुत लंबा इंतजार न करें और आज भी पैक करें।\nइच्छुक ग्राहक को Green Coffee का मौका देना चाहिए, हम इसके प्रति आश्वस्त हैं।\nऐसे मामलों में जहां एक उपाय Green Coffee रूप में अच्छी तरह से काम करता है, अक्सर इसे बाजार से जल्द ही वापस ले लिया जाता है, क्योंकि तथ्य यह है कि प्राकृतिक उत्पाद इतने प्रभावी हैं कि प्रतिस्पर्धा पर दबाव डालता है। इसलिए आपको जितनी जल्दी हो सके हड़ताल करना चाहिए, इसलिए बहुत देर नहीं हुई है।\nतथ्य यह है कि कोई भी इस तरह के उपाय को कानूनी रूप से खरीद सकता है और सस्ते में जल्दी से लाभ उठाया जाना चाहिए। फिलहाल आप इसे अभी भी मूल निर्माता के पेज पर ऑर्डर कर सकते हैं। वहां आप एक बेकार नकल खरीदने का जोखिम भी नहीं उठाते हैं।\nआपको क्या लगता है: क्या आप इस कार्यक्रम को पूरा करने के लिए पर्याप्त हैं? जब तक यहाँ प्रतिक्रिया है "संभवतः नहीं है," भी इसे आज़माएं नहीं। हालांकि, संभावना अधिक प्रतीत होती है कि आप अपनी समस्या पर काम करने और उत्पाद के साथ लक्ष्य प्राप्त करने के लिए काफी प्रोत्साहित हैं।\nमुझे एक बार फिर जोर देना चाहिए: केवल इस लेख में उल्लिखित निर्माता से उत्पाद खरीदें। Green Coffee सुझाव के बाद एक परिचित ने कहा Green Coffee होनहार परिणामों के कारण, कि सभी तीसरे पक्ष के विक्रेताओं के बीच एक समान उत्पाद मिलेगा। वे इसके बजाय यह नहीं देखेंगे कि परिणामस्वरूप वह कैसा दिखता था।\nमेरे द्वारा खरीदे गए सभी उत्पाद सूचीबद्ध वेब पतों से आते हैं। मेरे व्यक्तिगत अनुभव के परिणामस्वरूप, इसलिए, मैं केवल यह सुझाव दे सकता हूं कि आप केवल मूल निर्माता से उत्पाद खरीदते हैं, इसलिए आप सूचीबद्ध स्रोतों का उल्लेख करने के लिए स्वागत करते हैं।\nसारांश में, Green Coffee की खरीद केवल मूल स्रोत के माध्यम से समझ में आती है, इसलिए अन्य स्रोतों पर ऑर्डर करना बदसूरत परिणाम ला सकता है।\nनिर्माता से Green Coffee खरीदना सुनिश्चित करें, क्योंकि यहां, असत्यापित डीलरों के विपरीत, यह विश्वसनीय हो सकता है, गोपनीयता की सुरक्षा के तहत और कम से कम गोपनीय रूप से खरीदारी नहीं कर सकता।\nकिसी को निश्चित रूप से बड़ी राशि का आदेश देना चाहिए, इस ज्ञान से किसी भी नकदी की बचत होगी और निरंतर पुनरावृत्ति को रोकता है। इस सिद्धांत ने इस प्रकार के सभी साधनों के साथ खुद को स्थापित किया है, क्योंकि स्थायी उपयोग सबसे अधिक सफलता का वादा करता है।\n. Testogen विपरीत, यह हड़ताली हो सकता है।